url: =KHA TAWH BIAKPIAKNA-Rev.Thuam Khan Thang,Dmin – FGA Tulsa\nKHA TAWH BIAKPIAKNA\n(Jn.4:24) Pasian pen a kimu thei lo kha ahih manin Kha mah tawh biak ding ahi hi. India-ten lamdang a sak khempeuh uh bia ahih manin pasian nam tulzaguk val nei uh hi. A nungta Pasian pen Kha hi a, Kha mah tawh na sem hi. A nasepnate Khamit tawh i muh theih ding kisam hi.\n1) Pasian in A tate a kepzia (2Kum 6:8)\nKamsangpa Elisha a khan lai-inSyria kumpipa thahat mahmah a, Israel gam sim sawm hi. Syria kumpipa, a galkap manglian teng tawh Israel gam a simzia ding uh a lupna inndeisungah kikumsim uh hi.Tai zakhat val a kigamla Dothan khua a kamsangpa Elisha in a thu kikup uh khempeuh na za hi.\nSyria galkapte Israel gam sim dinginhong kuan uh ciangin hong kuanna munteng panIsraelten na pang uh ahih maninSyria-ten gal lelin ciah kik uh hi.Syria kumpipa heh mahmah ahih manin ka thusimteng Judah kumpi tungaha puaksimna hi uh hiam, ci-in kitom hi. Gal kapmangten i thu kikup khempeuh kamsangpaElisha in avekin zadenhi,acih uh ciangin kumpipa intua kamsangpa va manun ci ahih maninzan khat thu’n galkap tampin kamsangpa Elisha va umcih uhhi.\nElisha nasempa zingsang athawh ciangin Syia galkap honpin a umcih a muhmaninlaulua ahih manin apu va ko hi.Elisha in a nsempa’ mit a kihon nadingin thungetsak hi.A umcih Syria galkapte sangin atamzaw vantungmiten akepna amuh ciangin nasempa lungmuang hi.Syia galkapte mittaw dingin thungen a,avek un amit uh taw hi.Pasian in a tate hongkepzia hih tangthu in honglakhi.\nPasian in Amah amungte hu(Lt91)Topa pen Amite akempa (Lt 121)Pasian in kha sungah hong kepziate,Khamit tawh ih theih dingkisamhi.\n2. Pasian in A deih loh i gamtat ding kham hi (Gam.22:1)\nIzipt gampan Israel-te apaikhiat uh ciangin Pasian in ompih a,atunna peuh ah galzo hi.Moab gam atun kuan uh ciangin Moab kumpipa lau lua a,Israel mite samsiat dingin kamsang Balaam samsak hi.Balaam in Topa thu dong a,Topa’n phallo hi.Pai teitei a,lampi pan vantungmi in namsau tawh panghi.Aman mu lo in atuanna laain mu ahih manin lauin dianggawp hi.Pasian in aKhamit honsak ciangin vantungmi namsau tawi mupan hi.\nI nisim nuntakna ah Pasian deihloh ahih nak leh manpah ding ahihi.Pasian deih loh theinapi a,ngetsak kikkik pen Topan deihlo hi.\nPasian in i nisim nuntakna ah a deih lohte hong kham,hong khak ahih na i khamit tawh ih muhtheih ding kisamhi.\nBalaam In Israel mite samsiat loin thupha pia napi,azawh nang uh lampi hilhhi.Tua hangin israel miten Moab mite lel uhi.Balaam in zong sihlawh hi.\n3.Haksat hunin Topa’kapna(Pian.21:19)\nAbiahang pen Pasian thu amanna tawh kiciamteh hi.Pasian in paikhia d ingin sawl a,thu mangin pai nading thei lopiin paikhia pah hi.Pasian kamciam ta,neih ding lamet omsa nawnlo ahih manin azi thu mangin azi nasemnu Hagar tawh ta neihi.Tua a taneih in innkuan sung buaisak hi.A zipi thu tawh azineu Hagar le atapa Ismael te paikhiasak hi.\nHagar leh Ismael-te nuta a anpuak uh leh atuipuak teng bei-in,sih dingbek ngak uhhi.Ata sawlbuk sungah lawnin akah kiza lo khop dingin tai-in kaphi.\nVantungmi’n asap ciangin amaiah tuivotciim na omhi.Ata delh kikin Anu ta-un dawnin atha uh dimkik hi.\nHih tangthu in ihaksatepn laitak Pasian hongsikna hong lakhi.Pasian hongsik hong donate khamit lo tawh kimu theilo hi.\n4.Khamit koici hon ding?(Rom 8:26)\nPasian’ kammal Lai Siangtho simna,Topa tawh kiho denna leh kamtuampau tawh paunate ahihi.Topa tawh hunla in daitakin Topa tawh kihona ahihi.\nKamtuampau tawh Topa hopihna in in nget ding in theih lohte hong ngetsakhi.Pasian mizatte pen topa tawh huntam pipi azangte ahihi.\nPasain pen kha ahih manin Khamit lo tawh ki muthei lo hi.\n*Pasian in atate hong kepna,Khamit lotawh kimu thei lo hi.\n*A tate hong thuhilhna khamit lo tawh kimu thei lohi.\n*Atate hongsikna Khamit kihon ciang bekin kimu theihi.\n*Kamtuampau in Kha sung kizopna leh Pasian Kha tawh kizopna ahihi.\nCredit : Zangkong Awging #April 2018\n← Samsiatna Koipan Hong Pai Hiam? : Rev. Vung Za Niang\nZi leh Nu’manpha te ih piandang zia te: Rev.Vung Za Niang →


timestamp: atn

url: =GC 7: Rome leh Luther Kikhen Khiatna - Zomi Adventist Innkuan\nKhawk 7: Rome leh Luther Kikhen Khiatna\nMartin Luther in Pope vaihawmna khuamail sung panin upna maan zaw khuavak sungah pawlpi makaih dinga sapkhiatte lak ah amadawk penpa ahi hi. Luther in ama hunin biakna upna pen Lai Siangtho tung bek ah kiphut dinga thu dang phuak tawm lo ding hi ci-a, lau lo takin Pasian bek akihta a ki-aap zo mi, a thanuam ahanciam mipa ahi hi, tua hun aa ding mah a piang ahi hi. Ama hangin Pasian in leitung ah khuavak taang sakin puahphatna nasep a thupi pen a ki seem thei hi.\nLungdamna thu a ki tangko masak lai-ate mah bangin Luther pen mi zawng ahih manin hong ding khia hi. Amah aneu lai in Germany gam sung mizawng lokho innkuan khat sung panin hong khangkhia hi. Nisial in a pa in lei to in a tapa pilsin nadingin sum thalawh in na a seem hi. A tapa upadi lente khat hi dingin hanciam a, ahih hangin Pasian in a kum zalom a damdam a mai nawt pawlpi puah dingin seh sak zaw hi. Mong neilo pilna neipa in Luther pen a khantawn nasep dinga a shesak kipattahna te in, haksatna, tanggawlna, naa sapi-a seknate ahi hi.\nLuther’ pa pen mi thahat, lungsim gina anei, gamtat hoih leh khauh a thuah mi zahtaak kaai, khentel siam, mi thutang khat ahi hi. Amah in panmun khat a let nak leh ama sep ding bang maan takin seem a, a thaman hong tung ding pen ahi bangbang hi sak lel hi. A lungsim in biakna phungzi saangte muang zolo hi. Amah in phungzi saanga Luther ama thu-a a va kah zong thukim pih het lo hi. A tapa tawh a kimuh uh teh Luther pen saang ah kum nih na kah khin ta a, tua mah zong a lungkim tuan nai lo hi.\nLuther’ nu leh pate in a tate uh pilna sin nading pen anak ngaihsut mahmah uh ahi hi. Amau in a tate uh Pasian thei sak-in Khristian hoih asuah nading uh hanciam uh hi. (121) A pa’ thungetnate a tapa in zakpih kha zel a, Topa min phawk-in Ama thumaan ah mainawt nading a huhpa khat a suah nadingin ngen zel hi. Lungsim leh pilnate ah mainawt in gimtaka a nasepnate uh thaman lungdamna angah kik na ding uh ngim gige-a, a ngak kinken nu leh pate ahi uh hi. A tate uh mihoih, Pasian zahtak, zat thamcing a suah nading uh lungduai takin leh nakpi takin hanciam uh hi. Amau kipluatna leh hatna hangin ngaat lua kha zel thei uh hi. Puahphapa in zong ama hoihsak pih loh phialpi mah hi ta leh a seknate uh zui a, a tawpna ah asia sangin ahoih hi zaw hi acihna tam zawzel hi.\nA neulai-a Luther aki puakna saangah ki nak uk mahmah in nop lo-a, khat veivei bang thatang gimnate zong om zel hi. A nu leh apa zawng lua uh ahih manin a inn pan khua danga a sang kahna lam dung ah a an nek ding thalawh tawm a, inn sim ah la sa kawikawi a, sum a ngah loh ni ciangin gilkial lua-in sang kah zo lo hi. Pipu thuciin khuamail biakna lungsim in zong amah tuamcip hi. Zan in lunggim sa-in lum in a mailam nuntakna khuamail te ngaihsun a, Pasian pen khauh lua, a thu zuih hak lua sa in khahkhong keei lo-a thukhen Pa, gilo taka a ukcip Pa, bang pian-in en a, hehpihna tawh a kidim vantunga I Pa ahihna mukha thei lo hi.\nKum 18 a phawk ciangin Erfurt university ah lut a, aneu zawk laite sangin amailam lametna hong om zaw deuh hi. A nute a pate sum zat kidop siamna leh nakpi nasepna in ama kisapna huuzo sak teei hi. A lawmte tawh maa van’ nading khawng gen-in a beisa-a a sangkahna lungkiat huai lua khuamialte abei zawdeuh hi. Sia hoih penpen te’ thute (122) sim kawikawi a amau lungsim thupi bangci leng ngah khia thei in amau pilna teng ngah zo ding cih a hanciam hi. A sangkah masak lai-a a siate in gilo taka a uknate, kisek nate, in hoihna pia a a lungsim zong taang zai-in deih huai hong suak hi. Ciamteh hatnate, lungsim gelkholh siamnate, nakpi-a ngaihsut a kul thuphawk khiatnate, cimtak lo-a hih ngiatnget a kulnate ah a lawm a gualte sangin amadawk zaw hong suak hi. Pilna zonga, kisekna in theihtel na guan a, a lungsim in tawlnga lo in na seem sak ahih manin thu matkhiatna ah hong navaak mahmah a, a khantawn nasepna adingin a ki gingkhol hong suak hi.\nLuther lungsim ah Topa kihtakna teengden ahih manin a ngimna kipsak kician sak tuam a, Pasian mai ah kiniamkhiat sak den thei hi. A tawntung-in Pasian huh nading muang den a, zingsang sial-in thungetna tawh ki ap den hi. A lungsim in Pasian makaih ding huhna ngen den hi. “ Thungetna in thusinna a lang taang bang hong huh hi,” ci hi. ( D’ Aubigne, ” History of the Reformation of the Sixteenth Century,” b.2, ch.2)\nNi khat, University a laibu koihna apheklek leh Latin Lai Siangtho bu a mu kha hi. Tua bang laibu ni dangin mukha ngei nai lo hi. Tua bang laibu a om lam zong thei kha ngei nailo hi. Lungdam na thu sung pawl khat leh laikhak te pawl khat za kha ngei zel teei bek a, tuate zong mipi kikhop biakna a ki simte bek ahi hi. Tua amuh laibu pen Lai Siangtho bup ahi dingin um hi. Tu-in Pasian Lai Siangtho bup hong mukhia ta a suak hi. A lungsim ah nuam in a lungtang kisai vatvat sa in nuntakna thubu hong simsim a, “ Pasian in hih laibu mimal neih dingin hong pia leh deih mah si’ng,” aci hi. ( D’ Aubigne, Ibid.) Pasian vantung mite in akiang pan vil uh a, Pasian kiang pana khuavakte amat khiat theih nadingin huh uh hi. Amah in Pasian anial khak ding a lau den sa hi a, tu in mawh nei mi ahih lam nidang sangin a kimu zaw lai hi.\nMawhna pan suakta a Pasian tawh kilem ding ut lua ahih manin Phungzi huang ah lut-in hong ki aap hi. Hih thu in amah a niam penpen nuntakna pan kipan sak a, inn (123) khat pan inn khat ah khut dawh ngen-in vaak kul sak hi. Kiphatsak nop penpen hun laitak ding a kum hong cingta a, hih a za neu lua nasep in maizum sak lua mahmah ahi ta zongin thuak kenkon a, tua te amawhna pan a kimaisak nading hi-in a tuat hi.\nA nisail nasepte kawm kal ah hun neu cik aneih sunsun te laisimna in zangh a, a ihmut hunte eu liangin lai sim-a, a an neek hun sungte na ngawn pam maih a sa hi. Na dang khempeuh sangin Pasian laibu sim ding thupi a sa pen hi. Convent inn kawmpang ah Lai Siangtho bu kikhihcip khat mu a, tua lai mun bek kidenna pahpah hi. Amawhnate kiphawk mahmah a, mawh mai nadingin sep zawh thatang hanciam in lungmuanna a zong hi. A nuntak zia a ki gawt bawl thei penpen tawh gawt a, an ngolh nate khawng zawh sawm-a, ahih hangin tua banga ki gawtbawl nate in lungmuanna pia tuan lo hi. Pasian mai-a lungsim siangtho angah theih nadingin thuakna khempeuh siit loin a thuak hi. A nung sang cianga a pauna khat ah, “ Kei pen phungzi hoih-a kigente khat ka hi kei hi. Ka kam-a ka genkhiat kim zawh loh zah in kuhkal in ka zui hi. Tua phungzi gamtat hoih te zuihna hangin vantung ki ngah ding hi leh, kei in ka ngah taktak ding hi. . . Tua baan sep lai ding kul hi leh zong sihna dong thuak-in ka hih ding hi,” ci hi. ( D’ Aubigne, Ibid, ch.3.) Tua a haksa kisek tawmnate hangin thagui kisaan natna ngah a, dam siangtho zo ngei nawn lo hi. Ahih hangin tua zah-a a hanciamna tawh lungkim tatak thei lo veve a, tawldam hetlo veve hi. A tawpna ah lungmang zaw hi.\nLuther in tua te khempeuh a mawkna suak lel hi cih amuh ciangin Pasian in amah huh ding khat a pia hi. Mihoih Staupitz in Luther kiang ah Pasian Lai Siangtho thu hilha, amah leh amah ki en lo in Honpa Jesu en zaw leh Pasian thukham palsatna in a tawntung dan thuakna hi cih etna pen khawl sak hi. “ Na mawhna hangin nang leh nang ki gawtbawlna sangin Honpa ang sung kiden na zaw in. Amah muang in Ama nuntakna maan suang in (124) la siansuah na a seem dinga A sihna muang zawin. . . Pasian Tapa thu ngai in Pasian itna na saan’ theih nadingin Amah mihing in hong piang ahih na um in. Nang hong it masapa it thuk in,” a ci hi. ( D’Aubigne,Ibid.) Tua bangin hih migitna kamtaipa in hilh hi. Tua hong thugente Luther lungsim sungah lut mahmah hi. Sawt veipi kithasaan-a siatna sung pan-a asuah taak zawh loh, tu in thumaan hong saang thei zaw, hong lungmuang thei zaw hi.\nLuther hong ki Ordain a, phungzi nuntak panin Professor hong suak ta , Wittenberg University ah hong seem hi. Tua pan-in amah in Lai Siangtho a kigelh cilna kam pau tawh hong sim hi. Lai Siangtho sung thu hilh ding hong kipan hi. Late bu, Gospel bute leh laikhak bute mipi thu ngaite in hong za uh a, hong theithei uh hi. Amah sanga upna zaw alawm Staupitz in pulpit ah kah to-in Pasian thu hilh dingin a sawl hi. Luther in mipite mai ah Khrist’ taang-in thu gen dingin thamcing lo mahmah a, gen haksa pian tham hi. Sawt veipi a kisittel khit ciangin a lawmte sawlna amang hi. Lai Siangtho thei mahmah khin a, Pasian thupha zong ama tungah hong tung hi. Ama thugen siamna in thuza mite mancip-a thumaan thu kitel tak leh vanglian tak tawh a genna aw mite in tel thei in a lungsimte uh khoih pha mahmah hi.\nLuther pen Pope pawlpi pan a khangkhia hi a, thu dang bang mah ngaihsun zenzen lo hi. Pasian vaihawm sakna tawh Rome ahawh nading thu hong om hi. A khe-in zin a, lampi dung ah zong phungzi innte ah zintung hi. Italy gam phungzi innte khat a tun’ ciangin hauhna, liatna, a valkhong nopsaknate nasia lua mahmah mu a, lamdang a sa hi. Kumpipa tapa sum tawh kivak a ki koihna mun bangin, phungzite in inn nasia mahmah sung ah teeng-in puantual manpha penpente tawh kizeem-in an lim penpen te a ne uh hi. Luther in amah leh amah kinial-a kigawt a a om tawh hong kikhai lua mahmah a, naa sa mahmah hi. A lungsim hong buai gawp zo phial hi.\nA tawpna ah agamla sim pan in khuapi kiphuhna mual sagihte a gal et hi. A lungsim thuk sung pan in, “ A siangtho Rome khua aw, salam kong pia hi,” ci in lei ah bok suk hi. A khuapi sungah va lut a, biakinn tuamtuam te ah a va hawh hi. Siampite in tangthu (125) ngaih nono a gente uh va za-in a biakpiaknate uh a va siim hi. Mun citeng a a muh teng lamdang sa in kamkaa bek hi. Biakna naseem a kici te mawhna va mu kawikawi hi. Thukhen siampi te ciamnuih kih huaite, Mass abawl laitak nangawn uh akih huainate uh mu-a lamdang a sa lua hi. Phungzite ahi-a khuamite ahi zongin a kithuahnate uh ah zulhtatna leh khuavalna a mu hi. Aheeisuk a hettohna tengin mun siangtho pipite ah nitna thaanghuaina a mu kawikawi hi. Rome a gamtatzia mawhna leh kihhuaina min siat huai in kuamah in um zo lo ding hi. Aki up nadingin muh ding kisam hi. A cih theih khat uh, ” Hell a om takpi leh Rome pen tua hell tung akiphut hi pah ding hi: mawhna namcin ahong phuulna kawhawmpi hi,” ci uh hi. ( D’Abigne, Ibid., ch.6).\nA sawt nai lo-a pope thupiakna khat ah, ” Pilat keellei” akici cial ah khukdinsa-in kahto leh a mawhnate kimaisak dingin khaam hi. Tua keellei pen Honpa in Rome thukhenna zum anusiat cianga a kumsukna hi-a a lamdangpi-a kipua hi ci uh hi. Luther zong kipak takin tua keellei ah ni khat va kah a, vanging aw in a hopih bangin, ”Midik in upna tawh anungta ding hi,” Rome 1:17, cih a za hi. Thakhat-in dingto-a, mai zum kawm lau kawm-in a kum suk pah hi. Tua LaiSiangtho mun pen a lungsung ah mang ngei nawn lo hi. Tua huna kipanin mihing in hotna ngah nadingin sepna amuan sangin Khrist kicinna muang ding kul zaw hi cih a tel seemseem in hong mu hi. Ama mit kihong khia a, papacy kheemna ah mitsi kik ngei nawn lo ding hi. Rome a nusiat ciangin a lungsim zong paikhia khawm pah a, papal pawlpi tawh kizopna pen a kitah khiat dongin zai seemseem pah ta hi.\nLuther in Rome pan a ciah khiat kik khit ciangin Wittenberg University panin Doctor of Divinity degree a ngah hi. Ni dang bang hi lo in ama ut bangin LaiSiangtho sim nate ah suakta takin hong sim thei ding ahi ta hi. Amah in kiciamna bawla Pasian (126) thu om bang upna phuahtawm mawkmawk te zui kei ning, ci hi. Amah pen siampi mawkmawk leh siapi mawkmawk hi nawn lo in LaiSiangtho thugen siapi hi ta hi. Amah pen Pasian Tuuno te, thumaan gilkial dangtaakte vaak ding hong hi ta hi. Amah in, Khristian te in LaiSiangtho sung thu lo ngal upna dangte saan’ ding hi lo hi ci-in kiptakin genkhia hi. Tua thu in papal pawlpi kiphuahna thu bulpi satkhia pah hi. Puahphatna thubul hong kihel pah mai hi.\nLuther in Pasian kammalte sanga mite thu phuahtawm te a ki pahtawi zawk leh a lauhuai zia ding mu hi. Amah in sang sunga gamtat hoih lo te thu guisutna pan-a bawltawm upna tawh mite sauveipi aki uk ahih nate mu in langpan in kawk khia hi. Amah in tua bang ki hilhna te kimanna nei lo bek loin mite kisiat lawh zawkna hi ci in gen a, ama thu ngaite in tua philosophy siamte leh theology siamte thu a zuihna uh pan in kamsangte leh sawltakte phuh a tawntung thumaan ah hong kihei in hong zuan ding sawm uh hi.\nAma thugente a za mite tungah tua thu manpha mahmah hi. Ni dangin tua bang thu kihilhna za ngei nailo uh hi. Honpa hong itna thu, Ama sisan in hong hotkhiatna hangin maisak na leh lungmuanna ki ngah thei thu azak uh ciangin lungdam mahmah uh a, a ki sia thei lo lametna hong nei uh hi. Wittenberg ah khuavak hong taangkhia a, leimong dongin kitheh khia ding hong hi ta hi. Tua pen hunbei dongin taang semsem lai ding hi.\nAhih hangin khuavak leh khuamial kilem ngei lo hi. Thumaan leh thukhial kigawm thei lo a, kido ngitnget hi. A khat lam ah kop le hang, a khat lam pen paih kul hi. Hong Honpa mahmah in zong a gen na ah: “ Keimah in kilemna omsak dinga hong pai hi loin namsau a lek dinga hong pai ka hi hi,” ci hi. Matt 10:34. Puahphatna kong akihong khit zek-in Luther in, “Pasain in kei hong kaai loin hong tawsawn a, hong pai khiatpih hi. Kei mah in ka ut banga om ka hi kei hi. Tawldam taka om ka ut hi. Ahih hangin buaina leh lehpanna laizang ah hong kihenlut hi,” ci hi. (D’ Aubigne, Ibid.ch 2). Tu-in amah pen kidemna ah kisam ding ahi ta hi.\n(127) Rome pawlpi in Pasian thupha pen summeet bawlna in zangh uh hi. Sum khekte sabuaite in amau pulpit pang ah ki nga a, aleite leh a zuak te aw ging hong kiza hi. Matt 21:12. St. Peter biakinn pi lam nadingin sum kaihkhopna ah pope aana tawh mipi mawhna amai theih nading letmat a kizuak hi. Thusia bawl theih nading leina sum tawh Pasian kibiak nading inn kilam ding hi. A innkiu khuambul suang pen mawh leina sum tawh kiphut ding hi ta zen hi! Rome te kiphatsakna khengval lua in ama liatna leh a vangliatna susia ding suak zaw hi. Bang hang hiam cih leh, tua thu in pope vaihawmna a picing zo ding thawh khiatna hong piang sak hi. Pope tokhom hong lok-a a lutunga lukhu cial thum hong nawk khia hi.\nGermany gama mawhna maisakna ticket zuak dingin zum thu tawh hong kisawl khia uh hi. A hong paipa amin Tetzel hi a, Pasian thukham langdo in mihon asusia thei penpen pa mah a seh pah helsam uh hi. Ahih hangin ama tatsiatna daante pan suakta sak-in pope thutak leh thugil neih lohnate leh sum zonna nasep seem dingin a sawl uh hi. Maizum lo takin zuauthu tanghhial khawng gengen a, athei lo mite akheemzawh nadingin tangthu phuahtawm khawng gen a, thu sittel se lo mite leh pipu thuciin peuh tawh alungkim lel mite um sak kawikawi hi. Amau in Pasian thu na thei pha zek uh hi leh kikheem zo lo ding hi. Amau te pope in a ukcip zawh theih nadingin leh makaite hauh theih nadingin mipite kiang panin LaiSiangtho a selcip uh hi.\nTetzel khua khat ah a lut ding ciangin kamtai khat sawl khol zel a, “Pasian leh siangtho pa leh hehpihna na kong kiang ah om hi,” ci-in tangko khol sak zel hi. (D’Aubigne, Ibid. b.3,ch.1). Tua ciangin mite in Pasian gensia a akineih tawm mipa a Pasian taktak vantung pana hong kumsuk-a amau kianga hong hawh bang petpet-in na zindo uh hi. A zumhuai lel sumbawlnate biakinnte ah seem uh a, Tetzel pen pulpit ah kahto in mawhmaina a om theih pen Pasian hong piak letsong manpha penpen hi ci-in a gen hi. Ama (128) piakkhiat mawh maisakna letmat alei mite, mawhna nam khempeuh- amawh nai lohpi a mawh nop lai te na ngawn kimai sing sak kik zel ding hi. Kisikkik zong kul lo hi.” ci lai hi. Ibid. Tua tham loin, hih mawh maina letmat in ahing laite bek zong hi loin, a sisate zong honkhia thei a, tua letmat leina sum in a kuangtaw deenga a ginkek leh tua misi khaa in Purgatory pan in vantung lam zuan-in ding khia pah ta hi,” ci tazen hi. ( Hagenbach, “Histroy of Reformation” Vol.1.p.96).\nSimon Magus in sawltakte’ na lamdang bawltheihna sum tawh lei dingin sum a piak khiat ciangin Peter in: “Pasian leltsongte sum tawh lei sawm nahih ciangin na sum tawh nang kisia khawm in,” na ci hi. Sawltak 8:20. Tua hi napi Tetzel thu pen mi tultampi in saang veve uh hi. Ngun leh khamte sum kholna khuk sung ah hong luang hi. Hotkhiatna pen kisik kik-a upna tawh hanciam taka mawhna dal zawh nading sangin dangka tawh lei ziau-a ngah ding pen baih zaw ahih manin ki ut zaw hi.\nMawh maisakna lei ding pen mihoihte leh laisiamte in a Rome pawlpi sung mahmah panin nial-in, thu saikaak theihna leh LaiSiangtho thu tawh kilehbulh hi ci-a a um thei lo mi tampi mah om veve hi. Thukhen phungzi te lah tua mawhna kawkna laisuante a nial a kawk ngam om loin ki khahkhong lel a, mite lungsim buai-in cih nading meel thei lo uh hi. Mi tampi mah in kantel in, Pasian in pawlpi sung puahsiang nading na khat peuh hong seem lo ding hiam? ci uh hi.\nLuther pen papal thu kiplet pawl ahih laipi mahin tua mawh maina letmat zuakte Pasian aneu bawlnate uh a lau pih mahmah hi. Ama pawlpi sunga pawlpi mi tampi mah in maisakna letmat lei uha, tua khit ciangin asia pa uh kiang ah hong pai-in amawhna tuamtuam te uh hong pulaak uh a, kimaisak khin hi ci-in lamen uh hi. Tua pen kisik kik a kipuah pha ding ngim hi lo in tua mawhhonna sik sak uh ahi zaw uh hi. Luther in tuate niala, amaute kisik kik-a a kipuahphat kei uh leh amawhna uh tawh kisia ding uh hi ci-in hilh hi. Mite (129) hong pai kik-in Tetzel kiang ah tua letmat te pen a kipulaakna pa un nolh hi, ci-in gen uh hi. Kim khatte in a sumte uh mai ngal takin a va ngen kik uh hi. Letmat zuak siampipa hong heh luain, a huaisia mahmah in mipi lak ah meikuang saka, “Pope kiang pana thu ki ngahna ah, hi banga amau thu tawh mawh maina ana langdo thunialte (heretics) mei tawh hal theih nading thu ka ngah hi,” ci khia zalzal keei zen hi. (D’ Abigne,Ibid. B.3, ch.4).\nLuther pen tu in thumaan genpipa ahihna dinmun ah ahong tung ahi ta hi. Pulpit panin kidop nading agenna aw ging kiza ta hi. Amah in mite mai ah, “Eite sepna tawh hotna leh mawhna daan neemsak tuam ding cih te aki ngah thei hi lo hi ci-in mawhna huat huaina hilh ding hong kipan ta hi. Pasian lam ah kisik kik-a Khrist upna lo ngal mawhneite hong hon thei om lo hi, a ci hi. Khrist hehpihna pen sum tawh aki lei thei hi loa, piakkhong hi zaw hi ci hi. Mawh honna letmat leilo in upna mit tawh Honpa en zaw dingin mite a hansuah hi. Amah in ama hai hanciamna omsate, kiniamkhait-a amah leh amah ki gawtbawl nate amawkna ahih lam gen khia a, hotkhaitna ngah nading in ei leh ei ki en loin Khrist bek en in um leng lungmuanna leh lungdamna kingah hi zaw cih thu mite tung ah hilh hi.\nTelzel in kineih tawm nasepnate zomzom lai ahih main tua thu langdona Luther in zong a uang zaw in bawl hi. Hun hoih khat hong om hi. Tua hunin, Wittenberg-a Castel biakinn ah tangvante (relics) tampi oma, zum khak ni (holiday) ciangin tuate kilak khia zel in mite va pai hen la va kipulaak le uh a mawhna khempeuh ki maisak hi ci in a um uh hi. Tua bang ni ciangin mi tampi tua mun ah a pai uh hi. Tua hun ciangin Misiangtho kici “Saints” te khempeuh aa dingin pawi bawl sakna om hi. Tua ni a tun ma a zan in Luther in zong biakinn a pai mi hon khat va zui in laidal khat kawm tung a va suanga, mawh hon-na thu upna a nialna (130) thumal 95 a gelh hi. A zing ciangin University ah tua thu kikum kik uh a, anial a om leh tellah ding a utna zong a gen hi.\nAma ngimna te mi khempeuh in hoih sa uh hi. Tua lai kigelh pen sim uh a, sim pha pah-in telkheh uh hi. Tua huhau in University sung teng leh khua sung bup zong patau in, a linglawng hi. Hih tellahna laite hangin pope in mawhna te maisak thei hi cih thu leh mawhsak thei-a, daan zong thuak sak thei lai hi, cih thu te Pope ahi a, mi khat peuh ahi zongin tuate’ tung ah tua bang hih theihna om hi kua mah in ci nuam ngei nawn lo hi. A vaihawm na teng uh ciamnuihna, teengtaa ki neihna bang lel suak khin hiau ta hi. Sum lut theih nadinga bawltawm pipi thuciin lel peuh ahih na thu hong dawka, Satan in tua kineih tawmna thu amuang khate suksiatna dinga a vaihawm ahihna kimu hi. Tham loin Khrist’ Gospel pen bek pawlpi adingin amanpha ahihna zong hong kidawka, Pasian thupha kimu khia thei in, tua pen kisik-kikna leh upna tawh azong mite tuang ah letsong a kipia ahihna thu zong ki tel dawk sak hi.\nTua Luther lai in kikup honna neih ding a tawn hangin kuamah in va kikup pih ngam lo uh hi. Dotna apiaknate khawng kigen zelzul a, ni tawm kha sungin Germany gambup kizeel in nipikal tawmno sungin Khristian gam khempeuh a zel khin hi. A ki-ap tatak Rome pawlpi mi tampitak in Pawlpi sunga mawhna leh siatna teng bangci dal ding cih thei lo in, thuum uh hi. Tua bang mite in lungdam tak-in tua thu simsim uh a, Pasian hong gen kammal hi ci-in ngaihsun uh hi. Romete lampialna ngeina khanglua te dal nadinga Pasian in a khut hong nga ta hi ci in ngaihsun uh hi. Kumpi vaihawmte, thukhen mangpi te in simtham takin lungdam mahmah uh a, thumaan teng a nial akiphasak aana pen kidal thei ding ci in lungdam uh hi.\nAhih hangin mawhna a it, tanglai thuciin tawh a lungkim thei mite pen amau khalauna pan lungnop apia phuahtawm thupilna (sophistries) teng a paih khiat sak ciangin a patau uh hi. Thuhilhsia thu khel zanghte in thusia abawl theih zelna teng uh hum suak ahi manin amau kineihtawmna teng uh azop theih nading hanciam in tua thu mudah in a heh mahmah uh hi. Puahphapa in langpang nasia mahmah te tawh hong kitalsik ding hi ta hi. Kim khat tein lop-tat lua, lungngol lua ci in kim khat leuleu in upmawh gen lua, Pasian sawl hi kei, kiphasak lua, kimaingal sak lua cih bangin amawh sak uh ciangin Luther in, ” Mi khat peuh in thu thak khat a gen khiat ciangin aki pilsak, ki nial na (131) ding thu khel zong hi aki cih ngeina a thei lo kua om a hiam? Bang hangin Khrist le aki that dangte zong kithat hiam? En leng, tanglai thu omsa thusim lo-in a tua hun-a mite pilnate a simmawh sak manin tua bangin a gamta sa kha uh ahih man hi,” a ci hi.\nA genbehna khat ah, “Mihing ngimna hi lo in Pasian sawlna hi zaw ahih manin, ka sep peuh mah a tangtung ding thu ahi hi. Pasian sawl nasepna kua in dal zo ding-a, Paian sawl loh na kua in nawk zo ding ahi hiam? Hih thu in kei deihna hang hi lo-a, amau deihna hang leh kote’ deihna hang zong hi lo hi. Van-a om a Siangtho Pa aw, nangma deihna bang hi zaw ta hen,” ci hi. ( D’ Aubigne, Ibid., b.3, ch.6)\nLuther nasep pen Pasian Kha Siangtho sawl ahih hangin haksatna tuak lo ding cih hi tuan lo hi. Agalte’ gensiatnate, ama deihna a ki khellaak saknate, a man lo pi leh etsatna tawh Luther’ nuntak zia leh a lungsimpuak dan agensiat nate un tuihualpi bangin hong vat ciangin, nasia tak in amah a buaisak hi. Ahih hangin pawlpi leh sang pan makai zaw diakte in puah phatna nasep huh ding uh hi cih Luther in lungmuan na a nei hi. Mi zalian pipi te hansuahna a ngah ciangin lungdam mahmah in lungkhauhna leh lametna nei hi. Pawlpi adingin khuavak taang zaw hong tung ding cih zong amukhol hi. Ahih hangin hansuahna teng kawkna leh mawhsakna hong suak kik hi. Pawlpi ulian, kumpi lam uliante in a thu gelh khiatte maan hi ci in amuh teei uh hangin tua in thu tampi lumlet in kheel ding hi cih zong a mu uh hi. Mite in hih khuavaak mu in kipuahpha le uh Rome te’ aana neihna kiam dinga tu-a papal makaite nopsakna, ahauhna uh ahi sumlut na teng kang hiau dinga, papal uliante noptat zawhna hong sukha hamtang ding hi. Tham loin mite in Hotna ngah nadingin Khrist bek en le uh pope tokhom pen puuk-in a aana kisia ding hi. Tua ahih man mah-in Khrist leh thumaan mite-in ateltheih nadingin Pasian piak khuavak lak dinga aki sawlte na nial den uh ahi hi.\n(132) Mihing khat bek in leitunga vanglian penpen teng lang pan cih amah leh amah akiphawk khak ciangin Luther patau in a liing hi. Khat veivei pawlpi aana langpan’ dingin Pasian in amah sawl takpi mah hiam? ci in a ngaihsun phapha hi. “ Leitung kumpite leh leitung bup in liing lianga akihtaak uh pope vangliatna nial dingin kei kua kahi hiam? . . .A tuung lai kum nih sung bang, bangzah in ka lunggim hiam kuamah in hong theihpih lo uhhi. Ka lungmang mahmah hi,” ci-in a gelh hi. (D’Aubigne, Ibid.,b.3,ch.6). Ahih hangin alungkia cip lel dingin Luther kinusia lo hi. Mihing in apanpih theih nawn loh ciangin, Pasian bek mah mitsuan in, a vanglian Pasian khut in amah huu-khia thei takpi hi cih Luther in mu toto hi.\nPuahphatna nasepna vai alawmte khat a laikhak na ah, “hanciam thu, leh pilna neih man tawh LaiSiangtho pen a ki thei zo hi lo hi. Amasa in thungetna tawh na kipan masa ding hi. Ama thumaan teltheih nadingin A migitna na ngen phot ding hi. Tua Lai Siangtho akhiatna pen Aneipa sangin athei zaw kuamah om lo ahih manin Pasian in tua te hong hilh ding hi,” a ci hi. Nang hanciamna lel leh nang pilna panin bang mah lamet ding om lo ahih manin, Pasian bek muang in la Ama Kha Siangtho ki makaih sak in. Hih te pen ka tuah khak ngeisa thu kong gen ahih manin um in,” a ci hi. (D’ Aubigne, Ibid. b.3,ch. 7). Tu hun ading thumaan apuak sawn dingin Pasian hong sap ka hi aci mite in zong theih ding akisam mahmah thu tampi hih sungah a om hi. Thumaan in thu ginalo peuh tawh alungkim thei Satan leh ama mite lok-in muhdahna toksuah ding hi. Gilo vangliatna tawh kidona a om ciangin mihing hatna leh theihna lel in cin lo ahih manin tua sangin akisam zaw lai na na om zel hi.\nGalte in thuciinte leh ngeinate peuh, pope aana leh a gente peuh, siksan in aneih lam amuh uh ciangin Luther in LaiSiangtho bek tawh a na nang zel hi. LaiSiangtho bek zangh ahih manin adawn nading uh thei lo uh a, Jewste in Khrist a sisansuah sawm uh bangin thuciin ngeina lel a um mite in Luther zong sisansuah a sawm uh hi. Rome adinga hanciam mite in amah upna pial (heretic) hi ci in awng zel uh hi. “Amah nai khat sung bek nangawn hingkhawi lai le’ng pawlpi susia kisuak lo ding ahi hiam? Tua ahih manin ama adingin kikalhna gilbeem khat bawl ve un,” (133) a ci uh hi. (D’ Aubigne, Ibid.b.3,ch.9). Ahih hangin amau ut bangin Luther a manzo kei uh hi. Pasian in sep dinga a piak masuan ahih manin, vantung mite in amah a vil uh hi. Luther kiang pana khuavak hong ngah mi tampite pen Satan lungngolna in ngimsanh in a nei pah hi. Ahih hangin thumaan adingin kilang bawl hangin laulo, dual lo in sihna dong thuak ngam zel uh hi.\nLuther thuhilhna in Germany gam sung tengah thungaihsun thei mi khempeuh a lawpsak hi. A thu hilhnate leh alaigelhte in mi a tul lomlom-in khanghlo sak-a, khua a vak sak hi. Sawtveipi ngeina lui zui-a asi upna tawh aom pawlpi lak panin upna nungta ngah sak hi. Mipi in nisial-in Rome te thuciin lellelte muang lah to semsem uh hi. Kima nialna ahi theih khialhna in a daldal teng ong beei ta hi. Luther in thu khempeuh sittelna-a azat Pasian kammalte in langnih-a hiam namsau tawh kibangin, anawk khakte lungsim peuhpeuh nasia takin bun ahih manin, mun khempeuh ah khaa lam khanlawhna leh mainawtna om kawikawi hi. Khang tampi sung a kip hawk kha lo thumaante mite in gilkial dangtaak bangin na lunggulh uh hi. Mite in leitung palai kineih siampite’ biak bawlna ngeina lui zuih nate panin aki khaipa Khrist bek mah en in hong mitsuan zaw ta mawk uh hi.\nHih mipi khanlawh na in papal makai te hong lauthawng sak zaw semsem ahih manin, thunialpa ci-a sittelna thuak dingin Rome pan-a sapna Luther kiang hong tung hi. Tua thupiakna hangin Luther lawmte lau mahmah uh hi. Bang hang hiam cih leh tua a kih-huai gamtat na hangin tua khaupi in Jesuh mi siangtho te sisan kham in guui khin ahih lam a thei uh hi. Tua ahih manin amaute in Rome-a a pai ding kho uh a, Germany gam sung pan mah-a kisittel lel dingin a ngen uh hi.\nTua ngetna pen a tawpna ah ngah uh a, pope-ii teel thukhenmang khat tua thusit dingin kisawl hi. Pope in Luther pen Heretic ci-a amawhsak khit sa ahih mah bangin, “ zekai lo in sem pah in,” ci-in tua thukhen mangpa a vaikhak hi. A na kip tentan vail a a thu zawh kei leh Germany gam bup in Luther a saan loh nadingin hawlkhia-in, (134) samsai in la amah tawh akop khempeuh nangawnpawlpi min khumna pan phiat in,” a ci hi. (D’Aubigne, Ibid.,b.4,ch.2). Tham loin Pope in ama sawlpa kiangah upna thunialna peuhmah aki zungbawh siang theih nadingin pawlpi sung leh kumpi sung uliante, kumpipa lo buang, Luther leh anungzui te a man ngamlo khempeuh pawlpi pua ah koih in la, Rome ah phu-laak dingin koih in,” ci in a hilh lai hi.\nTua bangin Khristian hihna thubulphuh atawnlo, zong thutang ahi himhim lo pope sungthu teng hong dawk khia ta hi. Luther pen Rome pan gamlapi ah om ahih ciangin adinmun telsiang nadingin kiphel na hun pia lo leh athu kantel nailopi in, thunialpa (heretic) hi ci in thu a lang khen mawk uh hi; tua ni mah in hanthawn, mawhsiat in, thu khen-in leh amawh sak uh hi. Leitung leh pawlpi ukna lenkhawm a, khial theilo aana neipa, tungnung pen leh a singtho pen a kici pa gamtat tua bang peuh hi mai tazen hi!\nTua laitakin Luther ahehpih ding, a thukuppih ding lawm hoih khat kisam ahih manin, Pasian in Wittenberg ah Melanchthon a puak hi. A kum moi lai, amah leh amah akimuang nai khollo, a neem dikdek khentelna maan-a nei, thu mu in thu gen a siam, nuntak siangtho nuntak maan tawh a kithuah Melanchthon pen leitung bup pahtawi hong cing hi. A thusiamna leh aki niamkhiatnate in a navaakna leh atalen dangte sangin niam zaw lo hi. Amah pen asawt loin Gospel nasem hanciam pen khat hong suak a, Luther ahuh lawm muanhaui hoih pen a suak hi. Luther’ haansanna leh thatang nawtna ah thuneem leh kikhop siamna tawh leen in Melanchthon in huh a siam hi. Amaute nih kikop a a sep man un Puahphatna nasep thahat tuam mahmah a, Luther adingin hansuahna lianpi ngah a suak hi.\nA thu kisit nading khua pen Augsburg ding ci uh ahih manin Puahphapa in tua khua lam manawh in akhe tawh hong zin khia hi. Amah a aangvaan mi khempeuh in alau pih ciat mahmah uh hi. Apaina lam dung nangawn ah kiman-in a na ki that mai ding tawn-na kam zong kiza ahih manin, a lawm hoih khempeuh in pai awl mai leh ci in khokho uh hi. Wittenberg zong lawi phot hen la hoih taka akeem ding khat kiang va beel phot mail eh deihsak uh hi. Ahih hangin Luther in Pasian sehsak dinmun pelh nuam lo hi. (135) Khuasia kipei in anawk Jeremiah bang ka hi hi. Kitot kiseelna thuak mi ka hi hi; hong kigim bawl pha saan ta leh ka lungdamna khang semsem zaw hi…. Amaute in ka vang neihna teng susia khin in hong minsia sak uh hi; ahih hangin a om lai khat om a, tua pen akisia thei ka pumpi ahi hi. Tua zong a ut uh leh la vet uh hen! Amau in ka nuntakna a tom zaw sak uh hi lel bek ding a, ka khaa nuntakna bel sukha zo lo ding uh hi. Khrist thu leitunga a tangko nuam mi pepeuh pen sihna athuak kha den mah hi a, hun khempeuh a lau huai zel mah hi’ a ci hi. (D’ Aubigne, Ibid.b.4,ch.4).\nAugsburgah Luther hong tung hi ci-in pope sawltakpa in a zak ciangin a lungkim mahmah hi. Leitung bup a linglawng sak thuthak pholhkhia pa tu-in Rome khut sung hong tung suak a, sawltakpa in lah suahtaak sak loh dingin a sehsa ahi hi. Puahphapa in amah vil ding nei lo hi. Alawmte in pope sawltakpa mai-a amah kia avil om lopi-in kilaak lo dingin genpih uh a, amau mah in Kumpipa kiang ah ngetsak in ngah sak uh hi. Sawltakpa in tua mun panin aana hial-in Luther tawkik sak ding bawl-in ahih theih kei leh Rome ah puak in Huss leh Jeromete mah banga bawl dingin seh hi. Tua ahih manin mi sawl sawn-a Luther pen khemsak in avil midang nei se lo in amah kia hong pai-in hong kilaak hen la ama migitna muang lel hen, a ci sak hi. Hih thu ah Puahphapa in hih ding ngimsa ahih manin, Kumpipa kiang pan phalna lai a ngah mateng pope sawltakpa mai ah va kilaak het lo ding cih ahi hi.\nNgeina om bangin Rome te in Luther azawh theih nadingin thutang bang keei-in kidawk sak vial phot ding uh hi. Sawltakpa in amah a thusitna ah lawm hoih pha mahmah bangin kigen in, Luther pen pawlpi aana sungah seel lo dongtel lo-a a lut ding a ngen hi. A kisik pihpa’ nuntakzia a sehna ah a seh khial hi. Luther in pawlpi a hawmthawhna, thumaan a deihnate, ahilhsa thute a kidottel cianga dawn kik na ding a neihte leh university pawl khat in a khentatna a om banga ama doctrine te ahilh ding a (136) ngimna teng a gen hi. Ahih hangin a khialhna nei lopi in tawkkik dinga cardinalpa’ nget thapaih teng a nial veve hi.\n“Tawkik in, tawkik in,” cih bebek peuh hi lel zen ahih manin, Puahphapa in a dinmun pen Lai Siangtho pan bek in dawngkik in, thumaan pen nolh thei lo ahihna kiptak-in a gen hi. Luther nialnate a thuk kik theih loh ciangin Sawltakpa in ko gawp, nuihsan gawp, phat kheembawl gawp pong lel in pipu thuciin leh pawlpi papite’ paunak khawngte tawh a melhcip gawp lel mawk hi. Puahphapa pau ding hun pia nuam lo mawk cih bangin a om hi. A vaihawm nate in kimmanna nei zolo ding cih a muh ciangin, a tawpna ah, Luther in haksa sa pipi in ama dawn nading thute lai tawh gelh-in a piak khiat lel nading thu a ngah sak teei lai bek hi.\n“ Tua bang teng hong hih ciangin netniam mi in a zahnih meetna a ngaha; a khatna ah a kigelh pen midangte sittel thei ding hi; a nihna ah aki phasak kamtungnun tuhpa in ama kam tawh a phial gawp theih loh zahin a khalauna ahih kei leh a lungsim va kisu kha thei zaw ding hi,” ci-in alawmte khat a lai khakna ah a gen hi. (Martyn, “The Life and Times of Luther”, pp.271,272)\nA ki thusit kikna ah Luther in a Lai Siangtho sung thu vive siksanin kitel mahmah, khentelna ahi mai, a ngimna kidawk thamcing in a lak hi. Tua alaigelhte gin ngaih taka a sim khit ciangin Cardinalpa pia a, amah in mukpik kawmin a kiang ah pai-a, Hite lel pen haihuai kammal teng ki kaikhawm, hong kidong lopi teng dawn nadinga na kaihkhop hi, a ci hi. A ki liansak cardinalpa pen bulkip neilo pipu thuciin tawm leh pawlpi hilh tawmthute tungah ding ahih lam Luther in hong pholhkhia siang ta hi. Sawltakpa in Luther thugente a dawn kik theih loh ciangin, heh mahmah a, amah leh amah ki khual zo nawn lo in, “Taw kik, tua hih kei leh Rome ah hong puak ding hi’ng. Tua lai-ah na thu kikhen ding hi. Na pawl teng tawh hong kinawhkhia dinga, nang maipha hong pia peuhmah in pawlpi pua suak ding hi’ ci in a awng gawp hi. A tawpna ah kiliatsakna leh hehna awsuahpi (137) tawh, “Na tawkik kei leh, ong kileh nawn ke’n” a ci hi. ( D’ Aubigne, Ibid.b.4,ch.8,London ed.)\nA thu dok kik lo lua ding ahih lam lahna dingin cardinalpa sawl lohpi mah-in Puahphapa zong a lawmte tawh aki heem khia lel uh hi. Amah in a nawkgawpna tawh Luther hong ki aapzo hel dingin seh pian-in kiphat zaw lai hi. Tu in apanpih teng bek tawh om uh a, angimna bang uh tun zo het lo mawk ci in amau leh amau ki en lel-in, a lungmang uh hi.\nKi-khawm mipite adingin hih mi nihte lungsim puak uh leh a dinmun tuak uh enkak-in amau leh amau ki khentel sakna hun hong suak ahih man in Luther hanciamna hih hun ah a mawkna suak ahi kei hi. Amau te nih bel kilamdang mahmah sam uh hi! Puahphapa pen gennop-a, kiniamkhiat in kip a, Pasian tha tawh ding in, thumaan a keem hi. Pope sawltakpa bel amah leh amah kithupi sak, kiliansak in kiphasak a, kuppih theih in zong a om kei hi. Thamlo in, Lai Siangtho sung mun khat beek lah len loin “Taw kik in, tua ahih kei leh Rome ah kong puak dinga dan thuakpa na hi ding hi” ci-in husia tak-in kiko ee-aa zel ci lel mawk hi.\nA vil ding aneih hangin Luther man in thong a khum dingin Romete in a geel-sim uh hi. Sawtveipi tua lai ah a om hangin phattuamna om lo ahih manin man-langa Wittenberg ah ciah kik-in a ngimna teng sel sim khinkhian phot dingin apawlte in Luther a hansuah uh hi. Tua mah zui-in Augsburg panin khuavak ma-in ding khia a, sakol tungah tuangin Mangpipa piak lamhilhte tawh a ton hi. Mial lak zawt-a gam daai tak-a khuapi kongzing a zuih laitak un bang tuak ding theilo uh ahih manin a lungkham uh hi. Galte A gitloh agamtat agalte in amah suksiat ding bekbek a vaihawm sim uh hi. Amah kisiahna thaangzaakte a pelh zo ding hiam? cih lungkhamna teng thungetna hunpha hong suak hi. Khuapi kulh kong pi neu khat dong atung hi. A pualam hoihtak a tun’ khit uh ciangin taai suak pah uh a, sawltakpa in Luther taaikhait (138) a theih ma-in a bawl sia nuamte phak zawh nawn loh nading mun a tung ta uh hi. Satan leh a sawltakte in lel uh hi. Thangsiahpa thaangzaak pan a suakta vasa bangin suksiat asawmpa uh amau khut panin suakta hiau ta hi.\nLuther suahtak thu Sawltakpa in azak ciangin patau in a heh mahmah hi. Hih pawlpi buaisakpa a sittelna pan in apilna leh a kipna kilang dinga zahtakna lianpi ngah dingin amah aki lamet hangin ama ki lametna teng bing ta hi. Frederick (Saxony gamte MEE neipa) kiang ah a hehluat nate genna lai khat khak-in, Luther pen mawhsak ngi-ngei in, Frederick in tua puahphapa Rome ah a puak kei leh Saxony pan hawl khia dingin a sawl hi.\nSawltakpa leh Pope mahmah in zong ama khialhnate Lai Siangtho pan lakkhia in, Pasian thu tawh aki lehbulh na lak thei le uh, a upna a kheel ding ahih lam a khaapna leh, Pasian in hih thu siangtho hanga thuak dingin thamcing sa ahih man-in a lungdamna thu zong Luther in aman kihuut nadingin gen lai hi.\nMee neipa Frederick in puahphatna thu upna pen tam thei nai lo hi. Ahih hangin Luther kmamalte thutang muibun in siangtho lua a, tua pen thukim pih mahmah tawh Puahphapa khial hi cih a kitel mateng Frederick in amah keem ding hong hi zaw behlap hi. Sawltakpa laikhak a thuk kikna ah Augsburg a Doctor Martin na mai ah hong kilaak nungsang na lungkim peuh lel in. Amah khial hi ci-a na lah tel theih a, amah leh amah khial a kisak mateng a tawkik ding pen, nang mahmah in zong deih zaw kei ni teh ci-in ka lungsim uh ah ka lamen uh hi. Ko lak ah laisiam mi peuhmah in Luther upna pen thusia asa om lo in, Khristian’ na langpan’ a thu nialna hi aci zong om lo hi. Tua ahih manin kumpi upa vaihawmpipa in Luther pen Rome ah puak nuam loin ama gam pan zong hawl khia nuam lo hi,” aci hi. (D’ Aubigne, Ibid.b.4,ch.10).\nMee neipa in mihonte lungsim pen kitamkham zelzul hi cih mu hi. Puahphat ding pen kisam hi. Thusia bawlte dal nadinga sum tampipi bei-a dan piak kul loin Pasian deihnate kihilh-in kizui leh mite hong thudik lel ding ahi zaw hi. Amah in Luther pentua nasem hi ci in um a, pawlpi sung ah tua bang lungsim kinei hi cih mu in ana lungdam sim khinkhian ahi zaw hi.\n(139) Amah in Luther pen University-a Professor khat ahihna tawh zong a nasep picing tuam mahmah hi, ci in amu hi. Castle Biakinn mai-a mawhsakna lai thu 95 a suan khit kum khat ciangin Misiangtho bup pawi ah a hawh mi hong kiam pahlam amu hi. Rome te sumpi leh mihing tampi lomthaw a, ahih hangin milim khawngte bia ding bel hi loin, sangkah ding midang hong om zel uh hi. Luther laigelhte in mun citeng ah Lai Siangtho sim ding lawpna kuang khia sak a, Germany gam sung teng bek thamlo in, leitung mun khempeuh panin sangnaupang ding University ah mite hong kisuang zuahzuah sak hi. Wittenberg-a hong pai ciil khangnote in, “a khut uh lam lo-in Pasian phat uh a, tanglai in Zion pan khuavak taang khat a gamla pen mun dong akizelh mah bangin tu-in hih khuapi panin thumaan khuavak taang khia ta hen,” ci in Pasian a phat uh hi. (D’ Aubigne, Ibid.)\nLutehr nangawn in zong Romete lampialna thute a lang ciang bangbek a mukhia pan phing ahi zaw lai hi. Ahih hangin thusiangtho leh pope thupiak leh ngeina te a khaikaak ciangin lamdang sa lua ahih manin, “Popete thupiakte ka sim ciangin a pope mahmah Anti-Khrist hi zaw hiam a sawltakte hi zaw hiam ci in ka thei kei hi. Bangbang hi ta leh Khrist omzia tawh ki leh bulh lua uh ahih manin Khrist a khai lum den uh suak hi cih kamu hi,” ci in a gelh hi. (D’Aubigne, Ibid.b.5, ch.1) Tua hun lian laitakin bel Luther pen Rome pawlpi mikhat hi lai a, tua pawlpi panin paikhiat ding zong a ngaihsun ngei nai kei hi.\nPuahphapa laigelhte leh a upnate Khristian gam teng minam tuamtuamte lak ah kizel kawikawi in Switzerland leh Holland gamte dong a tung hi. Tua laidalte France leh Spain gamte ah zong a tung hi. England gam ah tua thute nuntakna kammal hi ci in a na saang uh hi. Belgium gam leh Italy gam in zong a na mu uh hi. Mi tul tampite in misi banga ki nga mawk amau dinmun luipanin a nungta upna hing leh lametna le lungdamna mun ah hong tho khia ciat ta uh hi.\nLuther kawk khiatna hangin Rome ong heh suak semsem a, thu dang mahmah a en lo, Katolik University a Doctor pipi te nangawn, langpang pawlkhat te in (140) langpang phungzipa Luther a that a om hangin mawhna in kaailo dinghi a ci uh hi. Ni khat ni in zinte khat a puantualpi nuai ah pistol thautom kengsim sa in Puahphapa kiangah hong hawh a, bang hangin thutangpek na hiam cih adot ciangin Luther in, “Keimah in Pasian khutsungah ka om hi. Amahin ka lumm le ka thahatna ahi hi. Mihingin ka tungah bang bawlzo ding ahi hiam?” a na ci hi. (D’ Aubigne, Ibid b.6,ch.2). Tua thu azak ciangin vantung pana hong kisawl vantungmi mai-a om bangin maitang si daangin zinpa a paikhia hi.\nRome in Luther suksiat nading bek hanciam pi-in anei hi. Ahih hangin Pasian in ama belh Pa ahi hi. Ama thu-upna pen mun citeng ah ki za hi. Inn sungte, Convent sungte, . . . Ukpite’ inn sungte khawng, University khawng leh Kumpi inn sungte nangawn ah ki thang in, tua baan ah Ukpite in ama nasepna a panpih zaw lai uh hi. (Ibid. ch. 3). Tua bang biilbial lakah Luther in Bohemia a Puahphapa Huss nasepnate a simsim ciangin, amahmah in a zong khia-a, ahilh, upna hanga Hotna ngahna thu pen, Bohemia Puahphapa in zong naleen zo cih a mukhia hi. Luther in, “Paul, Augustine leh keimah in kuama theih lohin Huss pawlte ka hi gige uh hi! Pasian in leitung ah thu hong khen tatak ta ding hi. Kum za huam lai-in tua thumaan ki hilh zo a, amautengin mei tawh kihal lum khin uh hi,” a ci hi. (Wylie,b.6, ch.10).\nGermany gam kumpipa leh Ukpite tungah Khristian vai adeihsak nading uh ngetna lai agelhna ah pope tawh kisai-in: “Khrist’ taang ka hi ci-in a mahmah kibawl tazen a, kumpi khempeuh te tawh kikim theilo hi acih tazen ciangin etngam huailo hi. Tua ahih leh Jesuh pen zawng mahmah a Peter bang ki niamkhiat mahmah ahih teh, amau’ kineihpa tawh kibang nasa thei ciat uh hiam? Mite in lah leitung bup topa ci tazen uh hi! Ahih hangin amah in a taang ka hi a cihpa dinna sangin a lian zawin a gamzai thei mawk ding ahi hiam?” ci in Luther in agen hi. ( D’ Aubigne, Ibid. b.6, ch.3).\nAmah in University te vai hi bangin agelh hi: ” Universityte in LaiSiangtho nakpi in a sin kei uh a, a khangnote lungsim ah thumaan agelh kei uh leh, Hell kong khak a suah khak ding uh ka lau hi. Kuamah in LaiSiangtho gina taka a kisin lohna mun (141) saangte ah naupangte apuak ding uh ka hansuah kei hi. Sangte ah Pasian kammalte tawlnga lo-in a kizat kei leh avekpi-in kisia ding hi,” a ci hi. (Ibid).\nTua ngetna zong Germany gam buppi ah akihawm keek ciangin, mite tungah vaang hong nei mahmah hi. A minam bup-in kilok a, puahphatna dinmun ah mipi hon tangh ki khawm hon uh hi. Phuu la nuam-in so keei uh ahih mani, puahphapa amat theih na ding uh thu bawl dingin Luther langpangte in pope a tawsawn uh hi. Ama muh khiat upna pen thakhat mah-a phiat dingin thu a pia khia vial hi. Puahphapa leh alawmte hun awng ni 60 sung a pia hi. Tua sung a tawkik kei uh leh a pawlpi pan hawlkhiat dingin thu a pia uh hi.\nTua pen puahphatna adingin a thupi mahmah ahi hi. A kum zalom paisate ah Rome in a kumpite nangawn apawlpi pan-a a hawlkhiat ciangin poi mahmah a, avanglian mahmah kumpi gamte na ngawn gimna leh hawmsuakna ciang tun’ thei zel hi. Tua mawhsakna a thuak mi peuh mah leitung bup in diipkuat pih mahmah a, a lawmte in ngeina bangin pawlpih ngam nawn lo zel-in, Upadi huam nawn loh mi bangin tuat-in, suk maimang nadingin sabet-in a kibeng ding ahi pah zel uh hi. Lutherpen tua thusia in buak ding ahihna thu amuh gige hangin kiptakin ding veve a, Khrist muangin Ama huhna bek kidalna lumm in a nei hi. Aki thatsa mite upna thakhauhna in nei-in a laigelhna ah: “Bang hong piang ding ka thei kei a, thieh ding zong ka sawm kei hi. . . A utna mun peuh, phialmang uh hen, ka lau kei hi. Pa Pasian deihna bang lopi in nah thel-khat zong mawk kiat samlo ding hi. Amah in eite bangzah in hong keem zaw kan ding hiam? Thumaan adinga eite sihna lel pen thupi lo hi.\nThu in si-le-sa in hong pianga, Amah mah eite adingin hong si hi. Eite in Amah tawh i sih khawm leh Amah tawh i nungta khawm ding hi. Amah in eite mai ah a Na nawk khitsa thute mah i nawk leh eite in Ama omna pepeuh ah om-in Amah tawh i teeng khawm tawntung zaw ding hi,” a ci hi. (D’Aubigne, Ibid. b.6,ch.9.3rd London ed., Walther, 1840).\nPapal Bull a kici Pope thupiak pen Luther kiang hong tunga, amah in, “Hih lel pen thu in kasim kei hi. Akhial, misia ahihna lahna in ka mu lel hi. . . Tua lai sung mahmah ah Khrist akimawhsakna om pah hi. . Hih banga etna ka thuak ciangin ka nasepna adingin ahoih pen hi a ka nuam mahmah hi. Ka lungsim sungah suahtakna zai zaw ka ngah hi. A tawpna (142) ah, pope pen AntiKhrist hi ci in ka theitel a, ama tokhom pen Satan tokhom ahi hi, ka ci hi,” ci-in a gelh hi. (Ibid.)\nRome thupiakna in bangmah suk khak nei zo het lo hi lo hi. Sawlman’ nadingin a galhiam dingin namsaute peuh, thong innte peuh leh bawlsiat nate peuh azangh uh hi. Mi tha neemte, thuciin lellel khawng tawh a om mite in pope thupiak kihta in lau in a liing uh hi. Luther pen mihing ki itna ngeina tawh it teei uh ahih manin, puahphatna hanga a nuntakna a piak ding dongin phallo uh hi. Tuapai zia khempeuh in puahphapa nasepna khakcip ding tawh kibang hi.\nAhih hangin luther lau tuan nailo hi. Rome in amah pawlpi pana a lakkhiatna thu uh hong thang sak uh hi. Leitung bupin na galet uh a, a sih kei leh ki aap ding cih thu nih simloh thu dang om lo hi. Ahih hangin Luther in vanglianpi tawh tua amawhsak nate Rome tung deenna kik-a, tua pawlpi a nusiat suak nopna mipi mai ah a pulaak hi. Sangnaupang hon, Doctor honte, leh mi citeng mai ah Luther in pawlpi thukhamte leh siampite zehtan nasepna te, pope vangliatna a kizangh na peuhmah leh pope thupiakna lai pen meikhuk deen na in a haal tum hi. ” Ka galte in ka laibute a halna uh tawh mipite lungsim sungpana thumaan nasepna leh a khaa uh a suksiat sakna uh bangin amaute lai zong kei’n ka hal tum hi. Tu a kipan-in kithasaanna hong nasia pan ta hi. Hun beisate ah pope bek tawh ki nitum kha tazen hi. Tu in Pasian min tawh hih nasep ka kipan ta hi. Hih nasep pen kei bek tawh bei lo in Ama thahatna tawh ki hial bek ding hi,” a ci hi. (Ibid. ch.10).\nAgalte in neu bawl in a nasepna thaneem hi cih tawh a toto ciangin Luther in “Kua in kei Pasian sawl ka hih leh ka hih loh thei uh ahi hiam? Lau lo-a a hong simmawh ngam vial uh leh Pasian a simmawh suak lel ding uh hi lo ahi hiam? Izipt pana a pusuah laitak-in Moses kia hi. Ahab uk lai-in Elijah bek om hi. Jerusalem ah Isaiah bek om hi. Babylon ah Ezekiel bek om hi. . . Pasian in kamsang dingin siampi peuh leh biakna lam milian khat peuh ahi zongin mot teel ngei lo hi. Ahih hangin mi ginalo leh mi’ simmawh mi mawkmawk te teel zaw in, tuucing Amos peuh (143) a teel hi. Khang tawntung -in luang kham-in misiangtho te in makaite, Ukpite, miliante, kumpite, siampite, mipilte, mawhna na pulak zel uh hi….Kei pen kamsang hi lo in keikia ka hih hangin Pasian thu in kei tawh om ahih man in lau thei uh hen, ka ci hi. A hangin Pasian thu pen amau tawh om lo hi cih ka thei hi,” a ci hi. (D’Aubigne, Ibid. b.6,ch.10)\nLuther in pawlpi tawh akikhen khiat ding pen haksa a sa mahmah ahih manin, hih bangin lai a gelh hi. “Neu tuung pheta i vom thute paihkhiat ding ahaksatna ka thei tel semsem hi. Aw, LaiSiangtho tawh kop zaw ka hih hangin pope lang khata panga LaiSiangtho thu zuihna hang tawh langpan in pope pen AntiKhrist aw ka cih hangin na ka sa veve hi. Midangte in gentheih lawh mah si! Pope pawlte in, “Nang bek mipil na hi hiam? Midangte khempeuh akhial hi khin thei zawzen ding hiam? Nang akhial zaw peuh hi kha leteh na khialhna ah khaa tampi hong lut dinga a tawntung mawhsakna thuak mawk ding hi lo na hi hiam? hong cih zelnate khawng uh zong kei leh kei ka kidong thithe kha zel hi. Tua bangin Khrist in kammal a khial thei lo akoihte tawh ka lungsim hong uumcih masiah kei leh kei ka kinial nial a, Satan tawh ki kido do hi.” ci hi. Martyn, “Life and Times of Luther,” pp.372,373.\nPope in Luther pen a kisik kik kei leh pawlpi pua ah nawh khia ding acih pen tu in ong tung takpi hi. Bull thak khat hong tung leuleu a, Puahphapa pen Rome pawlpi panin a kipaihkhiat tatakna thu hong pulaak ahi hi. Amah leh aphuahthak upna a zuihpih teng aki bangin vantungin asamsiat hi ta hi ci in thu ong tung hi. Kidemna tatak ciang, a hong tungta ahi hi.\nPasian in thumaan gen ding asawl pepeuh te in amau hun ciat ah langbawlna thuak uh hi. Luther hun in zong tua hun-a ding thumaan na om sam a, tua hun laitaka thumaan thu phamawh mah na hi ciat zel hi. Tu hun in zong pawlpi adinga thu phamawh thumaan om zel a, Pasian sawl bangbang amang nuam mite adingin ama hun-a tangko ding thumaan tuam vilvel om zel a, zui-a, aseem nuam pepeuh (144) tungah kipia zel ahi hi. A-ngah khauvaak a na pibawlte tungah khuavak zaw a kipiak beh zel hi. Hi napi in tu hun-in zong mi a tamzaw in Luther a langpan pope pawlte mah bangin thumaan deih lo uh a, hun beisa-ate mah bangin pipu thuciin peuh tawh lungkim-in Pasian thutak pen awlmawhlo zaw uh hi. Hun beisa-a puahphate mah bangin tu huna thumaan tangko te’n zong mitam zawte aangvaanna ngah dingin kilamen kei uh hen. Leitung hun bei ding hi ta a, thumaan leh thukhial, Khrist leh Satan, ki nakdo pha zaw kan lai ding ahi hi.\nJesus in a nungzuite ahilhna ah: “Note in leitung mite tawh na kipawl uh leh, leitung mite in amau mipawl note hong it ding uh hi. Ahih hangin leitung mite tawh na kipawl kei uh a, leitung mite lak pan note kong teelkhia hi tua ahih ciangin leitung mite in no hong mudah uh hi. Sila in a topa sangin lian zaw kei,’ ci in ka gensa thu na ngaihsun un. Amau in kei hong bawlsia le-uh no hong bawlsia ding hi. Amau in kei thu zui le-uh note thu a zui ding uh hi,” a ci hi. John 15:19,20. Agenna dang khat ah Topa in teltak ci hi: “Mi khempeuh in note hong phat uh ciangin gimna na thuak ding uh hi. Bang hang hiam na cih uh leh, apu apate un thuzuau kamsangte tungah tua bangin abawl uh hi.” Luke 6:26. Ni danglai sangin tu huna mite lungsim in Khrist lungsim tawh kilem zaw tuan lo hi. Pasian thumaan a om bang ahilh mite tua hun lai-a te sangin na paakta zaw tuan het lo ding uh hi. Thumaan kilah dan pen kikhelkhel a, agalte zong na ngian siam toto uh hi. A kilangdona dan bel kibang kha thei dinga, a ki meelmaakna zong a thukawi zawkna hangin a kilangh lua-in kimu lo kha ding hi; ahih hangin akigaal-muhna uh pen a kibang den ahih manin hun bei dongin a tua ci toto ding ahi hi.Khawk 7: Rome leh Luther Kikhen Khiatna\nLuther’ nu leh pate in a tate uh pilna sin nading pen anak ngaihsut mahmah uh ahi hi. Amau in a tate uh Pasian thei sak-in Khristian hoih asuah nading uh hanciam uh hi.\nA pa’ thungetnate a tapa in zakpih kha zel a, Topa min phawk-in Ama thumaan ah mainawt nading a huhpa khat a suah nadingin ngen zel hi. Lungsim leh pilnate ah mainawt in gimtaka a nasepnate uh thaman lungdamna angah kik na ding uh ngim gige-a, a ngak kinken nu leh pate ahi uh hi. A tate uh mihoih, Pasian zahtak, zat thamcing a suah nading uh lungduai takin leh nakpi takin hanciam uh hi. Amau kipluatna leh hatna hangin ngaat lua kha zel thei uh hi. Puahphapa in zong ama hoihsak pih loh phialpi mah hi ta leh a seknate uh zui a, a tawpna ah asia sangin ahoih hi zaw hi acihna tam zawzel hi.\nJesus in a nungzuite ahilhna ah: “Note in leitung mite tawh na kipawl uh leh, leitung mite in amau mipawl note hong it ding uh hi. Ahih hangin leitung mite tawh na kipawl kei uh a, leitung mite lak pan note kong teelkhia hi tua ahih ciangin leitung mite in no hong mudah uh hi. Sila in a topa sangin lian zaw kei,’ ci in ka gensa thu na ngaihsun un. Amau in kei hong bawlsia le-uh no hong bawlsia ding hi. Amau in kei thu zui le-uh note thu a zui ding uh hi,” a ci hi. John 15:19,20. Agenna dang khat ah Topa in teltak ci hi: “Mi khempeuh in note hong phat uh ciangin gimna na thuak ding uh hi. Bang hang hiam na cih uh leh, apu apate un thuzuau kamsangte tungah tua bangin abawl uh hi.” Luke 6:26. Ni danglai sangin tu huna mite lungsim in Khrist lungsim tawh kilem zaw tuan lo hi. Pasian thumaan a om bang ahilh mite tua hun lai-a te sangin na paakta zaw tuan het lo ding uh hi. Thumaan kilah dan pen kikhelkhel a, agalte zong na ngian siam toto uh hi. A kilangdona dan bel kibang kha thei dinga, a ki meelmaakna zong a thukawi zawkna hangin a kilangh lua-in kimu lo kha ding hi; ahih hangin akigaal-muhna uh pen a kibang den ahih manin hun bei dongin a tua ci toto ding ahi hi.\nSee also SC 10: Pasian Theihtelna\nPrev post GC 6: John Huss leh Jerome\nNext post GC 8: Luther – Kikhoppi Mai ah


url: =Khangnote Hanthotna 1 - Zomi Adventist Innkuan\nKong it khangnote aw, na vawh bangbang uh na at kik ding uh hi. Tu laitak na vawh hun uh a hihi. Bang at kik ding na hi uh hiam? Bang khaici vawh na hi uh hiam? Na pau khiat khempeuh uh, na sep khiat khempeuh uh, khaici hi Paha, a sia a hih kei leh a pha hong gah khia-in, a vawh te’a dingin dahna a hih kei leh nuamna hong piang sak ding hi. Khaici a khawvak lianpi leh hamphatna tampi note hong pia hi. Tua khawvak hong kipiak khiata, na mai uah a lauhuaite hong kilah tel khit nungsang no’ mawhpuak hong suak hi. Pasian in note a hong piak khawvak na bawl dan uh tawh kizui in lunggimna a hih kei leh lungnopna na ngah ding uh hi. Nomau mah in na masuan ding uh a khuat ding na hi uh hi.\nNa vekpi-un midangte’ lungsim leh zia-leh-tong tungah a sia lam a hih kei leh a pha huzap na nei uh hi. Tua na huzapna bangbang uh vantung laibu sungah kiciamteh hi. Zingsang na thawh ciangin, na cihmawhna leh Pasian’ kiang pan hatna ki sam na hih lam na pawk hiam? Kiniam khiatin, lungsim tak tawh na kisapnate vana na Pa’ kiangah na ko hiam? Na koh leh vantung mi in na thungetnate na ciamteh ding hi. Tua na thungetnate zuau pipi ahih kei nak leh, khialhna a hih lam thei lo-a na bawl khak ding, midangte a khial sak dinga huzap na neih khak ding ciangin, hong cing vantung mi na kiangah hong omin, a hoih zaw ding hong hilhin, na kampau ding hong teel sakin, na gamtat ding hong bawl sak ding hi.\nLauhuaina na phawk kei-a, mawhzolnate na dona ding huhna leh hanta aa nget kei leh, lam na pial takpi ding hi. Na mawhpuak na awlmawh lohna vantunga Pasian’ laibu sungah kiciamteh dinga, sittelna ni ciangin cing lo-in na om ding hi.\nBiakna lama kipantah ngeisa mi pawl khat na kiimah oma, a nuntakna taktak uh a kisiat gawp dong a noptat, a zualzang, a kiphat leh a kipahtawi mi pawl khat zong om hi. A mi ka theih tektek te’ thu hong gen ka hihi. A gamtatnate uh noptatna, kiphatna leh thadahna tawh a nuntakna mahmah uh a kimanna om kei leh, mi khempeuh siangtho-a a kisiatna, mi khempeuh zia-leh-tong a kibatna mun ah nuntak ding lamen thei mawk ding ih hiam? Tua mite’a dingin thu ka ngen hi. Amaute’ kiangah zong ka gen hi. Kiphatsakna, kizep nopna leh tawntung nopsakna dingte don lohna lamah midangte a tung pih dingin amaute in huzap nei uh a hih lam ka mu hi. A gamtatnate uh kidawma, a kiphatsakna lungsim uh panin Pasian’ mai ah kiniam khiata, a mawh nate uh pulaaka, a kikhel uh leh bek, amaute’a dingin lametna om hi. 3T, laimai 363,364.\nKhalam Nate Lawpna Khangsak Un.\nVil gige-a kiniam khiatna tawh thungetna bek ah khangnote’a dingin lungmuan om hi Tua lopi-in Khristian a hi thei dingin kingaihsun mawkmawk kei uh hen. Gamlaka Khris a khem lai-a a hih dan mah bangin Satan in a mi zolna leh a mi khemnate khawvak nuai ah seel hi. Tua ciangin amah vantung mi bangin hong kilang hi. Vantung pana lengla bangin ih kha’ galpa hong pai ding a hih manin, pilvanga navak taka omna bek mah muanhuai hi ci-in sawltakpa in hong gen hi. Kidawm lo-in mawk gamtata, a Khristian mawhpuak a don lo te, Khris a gualzawh banga a gualzawh uh sangsikin, galpa’ khemna sungah puk den zaw uh hi. 3T, Laimai374.\nSee also Quote of EG White\nMi tampi Topa’ lamah a omin kigen uha, a hih hangin om lo uh hi. A gamtatna khempeuh uh Satan’ lamah kai zaw hi. Kua lamah om zaw cih bang tawh thei thei ding ih hiam? Ih lungsim ah kua om hiam? Kua ngaihsut belin nei ih hiam? Kua’ thu gengen nuam ih hiam? Topa’ lamah a om ih hih leh, ih lungsim ah Amah bek omin, Amah bek ngaihsutin ih nei ding hi. Leitung tawh kilawmtatna ih nei kei ding hi. Ei mahmah leh ih neihsa khempeuh Topa’ tungah ih ap ding hi. Ama lim pua nuamin, Ama Kha nei nuamin, Ama deih bang sem nuamin, na khempeuh ah Amah ih lungdam sak nuam ding hi.\nPilna maan in, phattuamna a piang sak dinga ih siamnate zat khiatna a hihi. Leitung lamah ih khua’ hatna, ih guh’ hatna leh ih tha’ hatnate zang napi-in bang hangin biakna lam thudon lo mawk ih hiam? Ih pum bup-I hatna teng tua lamah a kai zawk man a hihi. Leitung tawh kipawl nate ah ih hatna khempeuh a zang dingin kipantah khin ih hih manin lungsim in zong tua lam mah zuih nop sa zaw pah hi. Tua a hih manin Khristiante in biakna nuntak haksa sa-in, leitung tawh kipawl nuntakna baihlam sa uh hi. A siamnate uh tua lama zat dingin kipantah khin uh hi. Biakna lam nuntakna ah Pasian’ Thu a maanna a phawk tei uh hangin, a nuntakna sung uah zang khia lo uh hi.\nPil sinna ah biakna lam ngaihsutna leh Pasian biak nopnate kihel lo mawk hi. Tua te in pumpi bup a uk ding hi zaw hi. A hoih gamtatna kingeina seh ding ki sam hi. Ut hun khat ciangin hoih tat pak bekin, Pasian tawh kisiatnazdsd ngaihsut gige ding ngeina-in kinei lo hi.\nSianthona a deih dingin lungsim pantaha kisek sak kul hi. Khalam nate a deih dingin kihan thot kul hi. Hehpihna leh thumaan theihna ah na khan toh nop leh na kihansuah kul hi. Hoih ding leh siantho ding utna pen a hoih a hihi. A hi zongin utna bek tawh a khawl leh a phattuamna om lo hi. Ngimna hoih zong a hoih ahih hangin a kisep khiat kei leh a phattuamna om lo hi. Mi tampite Khristian a hi dinga a kilamet uh hangin mangthang ding uh hi. Hanciamna nei lo uh a hih manin tawikhaina tawh kikhai dinga leek zo lo ding uh hi. Utna pen a hoih lamah zat kul hi. Lungsim taktak tawh Khristian ka hi nuam hi. Kicing itna a dung leh a vai, a sanna leh a thukna ka thei nuam hi. Jesu’ kammal ngai in: “Dik tatna a duh a deihte hampha hi, a maute kivak kham ding hi.” Matthai 5:6. Dik tatna a duh a deih mite a lungkim sakna ding vaihawmna Khris in nei zo hi. 2T,Laimai 262-266.\n(Pawlpi thulam lak bunihna sung pan hi.)\nPrev post Khangnote Hanthotna\nNext post Innkuan sung Sumzeekzia Ding


url: =Hello…. Lamka – 4 : Vabang Hong Leng Nuam Si’ng ~ Hau Za Cin :: ZOMI DAILY\nposted on 15 May 2015 at 11:39 am Lomkholna: Article, Hauzacin\nHello… Lamka – 4 : Vabang Hong Leng Nuam Si’ng\nKhaihmu bang lengthei hileng na tualnuam ah vabang lengin tuang hong tung nuam ing. Lamka khuapi ka muhloh a sawt nailoh hangin mu kik nuamta ing. Galkhua dak in maimit laukha tawh ka kongzing lamdung teng ka hawl ciang a sunga leng Zolia leh Zotaang te nunnuam in ngabang leng diamdiam uh. Zomi te laitual lenna vangkhua mubang hong ngai lua si’ng!\nKa hawh masak penpen 1980 kum Christmas ma deuh hi a, ka hawh nihveina 1988 kumbul ahi hi. Ka hawhcil kumin ka Pi Puang (Rev. Khup Za Go nu) in vatawt na khawi lileih a, vatawt mu ngeilo ka hih manin a paidan lamdang sa in ka enen hi. Inn gei a tuikhuk kito (well) te zong ka muhcil ahih manin lamdang ka sa hi. Lamka khuasung ah bicylce leh mawtaw tam kasa a lampi ot den a kul pen nawngkai kasa hi. Ka Pu Do (S. Neng Do Lian, Zomi Cement Craft Industry) in meh a kan ciangin lothangsan (onion) kang namtui viauviau ahih manin tua pen tutan ka nak ah nam veuveu lai tawh kibang hi. Ka u Lian (Dr. Neng Ngaih Lian) pen Kalzang pan cyle tawh kileh in hong pai a, a mukmul hawi thilthel ahih manin ka mitkha ah a mangthei nawnkei hi. Ka hawh nihveina pen ka ni Zam Luan Cing te innkuan New Lamka Hebron vengah teng dingin a pem kha ka hi uh a, Christmas khit January kha ahih manin vot mahmah a, sun ciang vuikhu pianpian hi. “Tui Buasa Kiluak Kik Theilo” cih video hong suak tung ahih manin a en nuamin New Bazar Video Parlour khat ah ka paisuk uh leh na kipan khin a, Lengtong Pauno lasak valval khat a pua lam pan ka za uh hi. Tuni dong kician takin tua video ka enkha kik nai kei hi. Khatvei Aizawl ah en kha napi kician mello, phe zuazua zel hi.\nZomi lasiam T.S. Khai laphuak, “Zogam khuapite” bang ka phawk heha hi. Zogam khuapi lak ah a minthang vangvang leh Zomi a minthangsak minlian leh zalian tampi a pianna khua hi a, minam leh gam adingin a sem, a gel, a ngaihsun tampi pianna, tenna, khanna leh laitual lenna ahi hi. India gam mihing billion khat val lak ah kumpi in laisiam mi tam ciin a theihna khuapi hi a, mun tuamtuam ah sangkahte gualtungtuang in pilna tungnung tawh Lamka a minthangsak tawm nawnlo hi. India kumpi thagui a lenkha ulian, zalian tampi om a, Zomi bek hilo namdangte in zong Lamka khua min a zak uh ciang Galngam leh Hangsai tangthu bangin, “A kihta sim pian pah hi,” cih ahi hi. Lamka khua pan laisiam leh mipilte pen India kumpi in zong zattak sa in ulian zalian pia in dinmun sangpipi ah hong tawisangsak a, a mi tawm tawh teh in Bethlehem zah in a minthan loh hangin India gam sung ciangciangah bel a minneu hetlo ahi hi.\nTua zaha Zomi te laitual lenna khua nuam leh minthang ah tutunga ka kihel theihloh ding mahmah ka ngaihsut ciangin na ka sa khol hi. Ahi\nzongin Lamka khua aw, hong phawk ung. Hong ngai ung. Hong ngilh kei ung. Na sunga thupiang leh na sunga khantohna awging khempeuh na za ung. Na sunga teng na von momno teng kilbang hong khang henla ngabang lenna tuunnu Zogam zun dingin pilna siamna sitlo in hong kalsuan hen. Na sunga piang na tate in nang hong zuun in nang hong kem ding uh a, na sung pan piang lia leh taangte in na mazap hong khual toto ding hi. Leitung minthang khuapite bangin nang zong na minthanna kilang semsem dinga, na sunga inn leh lo kilam kiciang viatvuat, sum leh pai kizeekte hangin na minthanna hong thang semsem ding hi. Guikhau banga zam hilecin na dawn in tawp neiloin na mite tenna mun cin hong zam in hong nawk kawikawi dinga, muhloh tongdam kisang hilo in melmuh tongdam kisang in sinthu zaicin i sutkhawm den ding hi. Tu in nang kiangah vabang kong leng mawh zong, lailung ah kong ngilhloh ngaih zozam bangin na hoihna, na paalna kong am den nuam hi. Cikciang mel in kong kik zen tam maw.\nPrevious: Refugee vai tulaitak thuthang: Philippines leh Cambodia puak uhhen!\nNext: Ki tehteh se dahni


url: =Israel In Syria Langpan Druze Minamte Panpui ~ Thu Tatuam (Siyin News)\nIsrael In Syria Langpan Druze Minamte Panpui\nMonday, June 29, 2015 Israel Taw Kisai No comments\nIsrael Defense Minister Moshe Yaalon in tuni ason bangh hi leh, Syria kumhpi langpan hiamtoaite sia Israelte in panpui ci hi.\nAmate sia Druze minamte hi aa, Syria taw ngamngii Golan mualvum ah panmun lasak in Syria kumpi sangte tungah zongh zawna ngaa uh hi.\nIsrael in Syria ngamsung buaina kamkupna hi ngawl in, Israel ii ngammuan natu a kihung in kison aa, Israel ngamsung "red line" khat nei sak in tua line sia kaantan sak ngawl ci'n defend minister in son hi.\nDruze minamte sia leitungbup 1.5 million bangh pha aa\nSyria ah 500,000\nLebanon ah 215,000\nIsrael ah 140,000\nJordan ah 32,000\nVenezuela ah 125,000\nUnited States ah 43,000\nCanada ah 23,000\nAustralia ah 19,000\nDruze minamte sia Jew-te cheptena leh, Laithiangtho sung (Pusuana 18: 9-12) ah Moses ii sunghpa Jetro ii suante hi aa, Jetro sia amate ii prophet khat in ngai sun uh hi.\nDruze ngam ding nuam in, Otaman empire do ngei in, Mangkangte zongh do ngei ahihang pelet ngawl uh hi. Amate le amate sia muwahhidun (or) 'monotheists' kici uh hi aa, biakina namcing kihel bikbek uh ahihang atamzaw muslim hi.\nIsrael ngalkap IDF ah zongh Druze Battalion zongh nei uh hi.


url: =Namdang mipil te leh Eite ciimna :: ZOMI DAILY\nposted on 30 October 2014 at 1:29 pm Lomkholna: Hauthang, News, Zomi\n1.Namdang mipil pa in vanhoih nono bawl khia in a nasep nading Computer cih mivawh hi.Mikhempeuh Computer ci pah hi. Eite ciimna in ihneihsa Minhoih kitai san hi.\n2.Namdang Company te in a company minte uh leitungbup theih ding in tangko hi. Samsung, Nokia, Sony, Hitachi, Honda, Toyota, Ferrari, Mercedes,cbt ah Minam kim theisak zo ding in pilciim hi. Ei Ciimna in akitoknawi lai pilna ciang ahihi.\n3. Namdang mipil miciim te in amau deihna min hoih leitungbup zelsak zohi. Eite ciimna Pilna in Midang hongpiak kham theih nguihtheih zatui zuak tesang in minam sung buaisak niloh teeipilciim na ahihi.\n4. Namdang te Ciimna Teeina, Pilna in leitung minam tuamtuam te pahtawi na sang uh a, Eite Pilna, Ciimna Theihna in namdang genloh I minam lapsang zawhna ding in muibun tak\nnasepna sang in sal le sila lungsim in hong pingpei hi.\n5.Eite in Leitung pilna Khalam pilna ciim na ineih hang in Minam dang te in I mipilte thupi sim selo ahih man in I mipil imiciim imitei te i pah tawi ding hi.\n6. Minamdang te in aminam makai tek pah tawi in laamsang hi. Eite in ilapsang theih na ding in Mipil miciim te in Namdang te sang in asisan pih aminam te thupi ngaihsang na thupi den zaw ahihi.\n7. Minamdang te in hongvalh tum nuam laitak kigin kholh ding kidalna luumpi Mipil miciim thunei te in akhuaval kei ngeingei leh Namdang te bawl sa in tualsung buaina piang khia hi. Tua hun ciang in Namdang te in eite hongnung hei kik nawnlo a, Ei khomkhom Buaina lungsim gimna bek kilawh tak hi.\n8. Suahtakna icihcih kampau leh Zalenna icihcih Kampau in isungah zatsiam hi zenleng atawntung in Minam tangthu in hoih mualsuak den ahihi.\n9. Gilpi ading in tatna kuamkua akhua sakhipi pen Sabengsiam pa in thangsiahna, Kalkaamna, Satang hawlna, Ciiktuipan in pansiim na, Gamsoklu leh Vaupaak pan in pansiimna aneih teh Kuamkua maimang lellel hi.\n10. Thukawi kua in kawi, Kuamkua khualkhual , Behiang kumkua in kimulo ciim leh teei , Pil leh taima kisam ahih man in ahong kilawhna ahong kisapna, te hehehe, cih pahpah na in tanlang kahnailo siamsin cil tesang in mawl zaw thamtham hi.\nPrevious: Singapore te’n Kawlgam ah International Airport lamding\nNext: Khuado leh ZNC/ ZCD kum 26 cin pawi nuamtak kizo


url: =Laisiangtho khat, Labu khat ~ Rev. Gin Khan Nang :: ZOMI DAILY\nposted on 17 January 2016 at 12:13 am Lomkholna: Article, Biakna, Ginkhannang\nZomite pumkhat ding deih tekin, hoih zong sa tek hang a, ahi zongin koici bangin pumkhat suak thei ding cih lampi geelna taktak om khol lo hi ci-in ka mu hi. Pumkhatna i cih ciangin Pawlpi tawh a kisai tei hangin lai lamah pumkhat ding cih lam gen zaw ding hi hang. Lai Siangtho leh Labu a tuamtuam kibawlin Pawlpi kim phial in i neih tak ciangin i laksak, i kammal zatte hong kibang nawn loin pumkhatna siasak semsem ahih manin tua lam i suut sawm ding hi.\nAmasa-in bang hangin lai lamah kikhen thang ihi hiam cih panin i pan ding hi. Kei sangin a telzaw leh a bul theih zaw zong om ding hi. Ahi zongin kei theihna ciang panin hong gen sawm ka hi hi. Tedim Lai Siangtho Thuciam thak pen Cope Topa tei 1932 kumin kingah hi. Tua sungah Zeisu, Khazih, Mate, Maku, Pawlu cihte kizang hi. Lai Siangtho i neih masak pen hi a, kum 50 phial (19932-1977) puah phat lohin kizang hi.\nSia Kam Khaw Thang in 1974 kumin Thuciam Lui a zawh ciangin kingak lah ahih manin leh Kawlgamah laidal hoih lohna hang tawh India-ah khet dingin hong puak hi. Sia Khup Za Go in tavuan la-in kei zong a huh pawlin ka sem kha hi. Cope Topa tei Thuciam Thak tawh gawmin khet ding cih ahi hi. Ahi zongin India Lai Siangtho teite lamlahna tawh Thuciamthak pen puah lohin piang kisa lo a, typing kibawl thakin, kammal haksate kipuah hi.\nSia Kam Khaw Thang in Zeisu leh Khazih pen harmonized om nai loin khat peuh zat theih hi a cih ciangin Sia Khup Za Go in India Zomite leh Kawlgam Zomite kipumkhat theihna dingin (Lamka EBC Pawlpi mite huamin) English zui-in Jesu, Khris cih ding hoih sa hi. Laibu minte zong Mate pen Mattiu, Maku-Marka, Lukah-Luke, Zawhang- John cih danin English kizui zaw hi. Tua pen 1977 kumin hong suak hi.\nSia Kam Khaw Thang in Thuciam Thak tei a zawh ciangin Jesuh, Khrih, Mathai, Marka, Luka, Johan, cih hong zang hi. India gamah khet dingin hong puak ciangin hih Jesuh leh Khrih pen India lamah kizang thei lo ding hi ka cih ciangin India Lai Siangtho Khen pawlpite in tua ahih leh India gama ding a tuamin bu bangzah hiam khen ni ci uh hi. Ahi zongin Sia Khup ut lo leuleu-in Sia Kam Khaw Thang cih bangin kikhen hi. Tua pen 1983 kumin a kihawm ciangin kuamah peuh in nuam sa lo tek hi. Khrih panin Khristian hong cihkik ciangin lai paizia hong hi nawn lo hi. Khrih ahih leh Khrihian cih ding hi leh kilawm hi. Khrih panin Khristian suak thei lo mawk hi.\nTua banga gennawina a om ciangin Sia Kam Khaw Thang in hih pen Haka, Falamte tawh kithukimna (harmonized word) hi ci hi. Ahi zongin Haka leh Falamte in Khrih zang loin Krih zang uh hi. Pawlpi tuamtuam in hih kammalte nuam a sak loh ciangin pawl khat in Zeisu, Khazih, Mate, Maku mah ci ngakngakin, kim khat in Jesu leh Khris cih zangin kimk khat in Jesuh, Khrih kizangin nam thumin kipai ta hi. Kammal dangte zong gen ding om ding hi.\n1974 kumin ZBC Labu kici Haka, Falam tawh a kibangin solfa bulhin kikhen masa hi. 1999 kumin ZCLS in a puahphat pen hong kihawm ciangin Jesuh, Khrih, Khris kizang khawm hi. A thu zong tampi hong kilaih hi. La i sak ciangin Khrih pen kilo thei lo a, nuam kisa lo tek ahih manin Zeisu, Khazih cih dan mahin kisa lailai hi. Jesu ahi zong Jesuh ahi zong la i sak ciangin Zeisu mahin kilo zaw mawk hi. A kigelh bangin kizui thei lo mawk hi. Mipi in nuam a sak loh ciangin ZCLS nuaia om Tuiphum Pawlpite mahmah in zong hoih`sa loin a zang lo pawl khat om hi.\n1980 kumin lai lam kipawlna ZCLS hong piang hi. A kipat cilin Pawlpi tuamtuam kilut tek hi. Thu tuamtuam hangin Tuiphum Pawlpi mahmah zong kimkhat paikhia kik uh hi. Tu hun ciangin ZCLS pen TBA/TBC leh a kizopih teng aa danin hong om ta hi. Tua ahih manin ZCLS in bangzah ta-in a geel zongin Zomi bup huap thei nawn lo hi. Tedim lai a zangte sungah ZCLS a zui leh a zui lo pen keima gal-etna panin 50/50 bang hi thei dingin ka mu hi. Lai Siangtho leh ZBC Labu kipuah thakte nuam kisa lo tek ahih manin Lai Siangtho 1977 version khen ni, ZBC Labu a lui pen khen ni a ci hong tam mahmah hi. Kei kiangah zong hong gen tampi om hi.\nTua ahih manin kituah lohna pen Lai Siangtho leh Labu kiteithakte hang hi ci-in ka mu hi. 1990 khit ciangin Pawlpi tuamtuam hong om ta ahih manin nidang lai 1970 ma lam bang nawn loin, mipil mi siam kinei ta-in lai tei siam, laigelh siam kitam ta-in Pawlpi tuamtuam in amau ading ciat hong bawl ta uh hi. Pawlpi tuamtuam in hong khette uh zong deih bang zo tuam sam lo lai hi.\nTua ahih manin pheng len gawp tek ta hi hang. Khat in thugen leh Pawlpi mit tawh en pah, amau pawl deih dan, cih lamin kilaksak ta hi. Amau pawl zat ahih leh zat pih lo ding cih danin kipai ta mawk hi. Tua ahih manin bang cih ta ding? Lampi bangci zon’ ding? Lai Siangtho leh Labu beek a kibangin i neih zawhna ding hanciam huai ka sa hi. Hih a nuaia bangin proposal kong bawl nuam hi.\nBangbang ahi zongin ZCLS mah lailam kipawlna i neih sun ahih ciangin ZCLS makaihna tawh Pawlpi tuamtuam panin palai nih tek bang sawlin seminar kinei hen la, tua hunah hih thute lim takin kikumin, term zat ding i deih kim pen vote tawh la-in, tua a tam penpen deihna kammalte kizang leh bang a citam ka ci hi. Tu-in hih kammal thakte i zatna kum 25 val ta hi. Tu dongin mipi in kizui kim thei nai lo hi. Lai Siangtho khen Pawlpite etna panin pau pen kum 20-30 sungin kikheel ahih manin Lai Siangtho zong puah zel ding hi ci uh hi. Tua danin i et ciangin kum 30 phial i zat, i kisin kammalte i zat siam kei leh a piang loin ka ngaihsun hi.\nHih pen kei mimal ka cihna hi lo hi. Tedim kampau mibup in kizang thei lo ka cihna hizaw hi. Kei mimal in pen ka zang thei khin lel hi. Khat peuh ka zui thei lel hi. Ahi zongin mipite i et ciangin kibuai hi. Kizang thei lo, kizui siam lo hi. Tua ahih manin Lai Siangtho leh Labu sunga kammal thakte sung panin Zeisu, Jesu, Jesuh, Khazih, Khris, Khrih hih laimalte sung panin i deih kim pen teel lehang piang thei dingin ka um hi. Mipi ngaihsutna lak ding ka cihna hi. Sa duh lohpi kibak teitei cih dan om thei lo hi. Tua hi a, hih a nuaia bangin geel ding hoih kasa hi.\nPawlpi kim huapin Lai tawh kisai Seminar pi khat vaihawm ding. Tua sungah deih dan tek gen ding. A tawpna-ah vote zong la mai ding. Thukimnate pen recommendation kici dinga, Pawlpi tekah puak kik dinga, kikumkik tek ding. Pawlpi tek ii thukimna pen kaikhawm kik ding.\nSeminar a pian’ zawhna dingin Pawlpi tuamtuam panin budget bawl ding, sum thawh tek ding. Ahih kei leh Pawlpi tek in palaite pai man leh nek leh dawn sik ding. Tua ahih kei leh Leitungbup Zomi Innkuan bang in sponsor zo leh deih huai ding hi.\nA mun ding pen pai kim theihna ding mun khat hi ding. India lam pan Kawlgam lam pai haksa ahih manin India lamah hi leh kipai kim thei zaw dingin ka um hi.\nLamka maw, Aizawl maw, Champhai maw cih khat hi leh. Zindo Pawlpi in giahna leh sep leh bawl si ding. ZCLS in innteek la ding.\nHih danin khatvei peuhmah makaiteng kim takin kikup khopna om demdam phot hen la, Lai Siangtho leh Labu khat neih theih dan ding hong vaihawm leh deih huai kasa mahmah hi. Rev. Gin Khan Nang\nPrevious: Kalsuan sim in ~ Dimno’ Pa\nNext: Zomi leh kipawlna ~ Rev. Suan Khan Thang


url: =Khang Tangthu Masa 21 | Siantongluan.net\nKhang Tangthu Masa 21\nKhang Tangthu Masa 21 |\nSatan in Israel mite gimsak nuam ahih manin Israel mi phazah a sim dingin David hanthawn hi.\nTua ahih ciangin David in Joab leh galkap a ukte kiangah, "Pai un; Beersheba panin Dan ciangdong Israel mi phazah va sim un la, amaute a phazah ka theihna dingin kei kiangah thu hong zasak un," a ci hi.\nAhih hangin Joab in, "Topa in a mite a zah za khatin behlap ta hen! Ka to kumpipa aw, amaute khempeuh ka topa nasemte hilo ahi uh hiam? Tua ahih ciangin bang hangin ka topa in hih kisam sa na hi hiam? Bang hangin Israel tungah mawhna tun ding na hi hiam?" a ci hi.\nAhih hangin kumpipa in Joab thuzawh hi. Tua ciangin Joab kihemkhia-in Israel sung khempeuhah pai a, tua ciangin Jerusalem-ah hong ciahkik hi.\nTua ciangin Joab in David kiangah mite a kigawm khit ciangin a phazah a pia hi. Israel khempeuh sungah gal kap thei ding mihing awn khat leh sang khat om a, Judah sungah gal kap thei ding mi tul za leh tul sawmsagih om hi.\nAhih hangin Joab in kumpipa thupiakna hoihsa hetlo ahih manin a mi simna-ah Levi minam leh Benjamin minamte hello hi.\nAhih hangin hih thu-ah Pasian lungkimlo a, amah in Israel-te vatgawp hi.\nTua ciangin David in Pasian kiangah, "Hih ka nasepna-ah nakpi takin ka khial hi. Tua ahih ciangin tu-in nang tungah kong thum hi; na nasempa mawhna hong maisak in; bang hang hiam cih leh a haihuai mahmahin ka gamta kha khin hi," a ci hi.\nTua ciangin Topa in David thumupa Gad tungah thu gen a,\n"Pai in la David kiangah, Topa in hih bangin ci hi: Nangma tungah thu thum kong pia hi. Nang tungah kong hih theihna dingin tuate khat teel in, ci hi, ci-in gen in" a ci hi.\nTua ahih ciangin David kiangah Gad hong pai-in ama tungah, "Topa in hih bangin ci hi, Na lak ding khat teel in:\nKialpi kum thum sung, ahih kei leh na galte in nang hong simgawp laitakin na galte mai-ah kha thum sung galtaina, ahih kei leh gamsungah pulnatna leh Topa vantung mi in Israel sung khempeuhah suksiatna ni thum sung a piangsak Topa namsau, ci hi. Tu-in kei hong sawlpa kiangah ka ciahpih ding dawnna ding khentel in," a ci hi.\nTua ciangin David in Gad kiangah, "Keimah in lungkhamna lianpi khat ka tuak hi. Ama hehpihna lian mahmah ahih manin Topa khutsungah hong puksak in la, mihing khutsungah hong puksak kei in," a ci hi.\nTua ahih ciangin Topa in Israel tungah pulnatna khat tungsak a, Israel mi tul sawmsagih puk hi.\nTua ciangin Pasian in a susia dingin Jerusalem-ah vantung mi sawl hi. Ahih hangin amah in a suksiat ding laitakin Topa in mu a, tua thusia-ah amah kisik hi. Tua ahih ciangin amah in a susia vantung mi kiangah, "Phazo hi; tu-in khawl ta in," a ci hi. Jebus mi Ornan ancilna gei-ah Topa vantung mi a din laitak ahi hi.\nTua ciangin David khuadak to a, leitung leh vantung kikalah Topa vantung mi dingin, a khutsungah a kidoksa namsau khat omin Jerusalem tungah a zan mu hi. Tua ciangin David leh a upate puanhampi silhin maipuk uh hi.\nTua ciangin David in Pasian kiangah, "Mi phazah a sim dingin thu a piapa keimah hilo ka hi hiam? Khialin a gitloh gamtat mahmahpa keimah ka hi hi. Ahih hangin hih mite in bang gamtat khialhna nei ahi uh hiam? Topa ka Pasian aw, kong thum hi, keimah leh ka innkuan gim hong pia in. Ahih hangin na mite tungah gimna tungsak kei in," a ci hi.\nTua ciangin David paito-in Jebus mi Ornan ancilna phualah Topa}-a ding biakna tau khat a lamna ding a gen dingin Topa vantung mi in Gad sawl hi.\nTua ahih ciangin Topa min tawh a gen Gad kammal bangin David paito hi.\nOrnan leh a tapa lite in mangbuh a cilcil laitakin a khuadak uh leh Topa vantung mi mu uh a, a tapa lite lau-in a bu uh hi.\nOrnan kiangah David hong tun ciangin, Ornan khuadak a, David mu-in ancilna panin hong paikhia a, a mai leilam ngatin David tungah zahtakna a bawl hi.\nTua ciangin David in Ornan kiangah, "Mite kiang panin gimna a ven theihna dingin Topa}-a ding biakna tau khat ka lam theihna dingin na ancilna mun hong pia in. A man a cingin piak dingin hong pia in," a ci hi.\nTua ciangin Ornan in David kiangah, "La in; ko to kumpipa in hoih na sak bangin hih in. Meihal biaknate-a zat dingin bawngtalte, a sing dingin ancilna singte, leh an tawh biakna dingin a mangbuhte kong pia hi. A vekpi-in kong pia hi," a ci hi.\nAhih hangin Kumpi David in Ornan kiangah, "Hilo hi, a man a cing tawh kong lei ding hi. Topa}-a dingin nangma-a ka la kei ding a, keima sum beiloin meihal biaknate zong ka pia kei ding hi," a ci hi.\nTua ahih ciangin David in Ornan tungah a mun leina dingin kham shekel zaguk a gik a pia hi.\nTua ciangin David in tua lai-ah Topa}-a dingin biakna tau khat lamin meihal biaknate leh thunuama biaknate bawlin Topa tungah thu ngen a, tua ciangin amah in a thungetna a piakna-in a meihal biakna a hal dingin vantung panin meikuang a piasuk hi.\nTua ciangin Topa thupiakna tawh vantung mi in a namsau a pai sungah a siatkik hi.\nTua hunin, Jebus mi Ornan ancilna phualah ama nget thu Topa in a piakna David in a muh ciangin amah in tua lai-ah a biakpiaknate a bawl hi.\nBang hang hiam cih leh Moses in gamlakah a bawl Topa biakbuk leh meihal biakna tau pen tua hunin Gibeon mual dawnah omlai hi.\nAhih hangin amah in Topa vantung mi namsau kihta ahih manin Pasian tungah thu a dong dingin tua lai-ah David pai ngamlo hi.\nTedim Lai Siangtho / Laibu: Khang Tangthu Masa 21


url: =Pawlpi A Bul Zeisu Hi | Zomi Lyrics Directory :: Zomi Music and Songs Pawlpi A Bul Zeisu Hi | Zomi Lyrics Directory :: Zomi Music and Songs\nPawlpi A Bul Zeisu Hi\nSamuel J. Stone (1839-1900) Samuel S. Wesley (1810-1876)\nPawlpi tangthu a kin mi peuhmah in a pian cil-a kipan tuni ciang dong pawlpi in bawlsiatna leh suksiat nopna tuamtuam thuak niloh hi, cih thu thei hamtang ding hi. Prostestant pawlpite diakdiak in October 31, 1517 ni-a Martin Luther in Cathedral of Wittenberg ah “ninety-five theses” a suan ni peuhmah mangngilh theih ding hi lo hi. Tua “ninety-five theses” sungah tua hun lai-a pawlpite’ upna leh kalsuan ziate a maan lohna kawkkhia-a pawlpite’ ngaihsut theih dingin pulaak hi. Tua zahkhat-in tua hun ma leh tua hun khit tuni ciang dong mah pawlpi a susia nuam mite’ hanciamna panin Pasian’ mizat tampite in pawlpi keemin hu den uh hi.\nHih la a kiphuahna zong tua bang thu hang mah ahi hi. Church of England pastor Samuel J. Stone in 1866 kuma a phuah ahi hi. Tua hun laitakin Anglican pawlpi sungah tua ma kum 3 lai-a kigelh laibu khat tawh kisai-in buaina lianpi om hi. Anglican pawlpi sunga bishop khat mah ahi John William Colenso in Moses’ gelh Laisiangtho bu ngate (Piancilna pan Thuhilhkikna dong) maan taktak lo ding hi ci-in The Penteteuch and the Book of Joshua, Critically Examined a kici laibu khat gelh hi. Anglican pawlpi sunga bishop khat mah ahi Bishop Gray in a langah nakpi-in gen hi. A sawt lo-in tua makai nihte’ kinialnate Anglican pawlpi sung buppi ah hong kizel hi.\nHih thu in Samuel Stone’ lungsim vut mahmah a, 1866 kumin Lyra Fidelium (“Lyra of the Faithful) kici labu khat bawl-a, tua sungah “Apostles’ Creed” (Sawltakpite’ Upna Pulaakna) bulphuh-a kiphuak la dawng 12 kihel hi. Upna peeng in a sawt lo-in pawlpi phelkhap kha dinghi cih ngaihsun-a ‘Apostles’ Creed’ bulphuh-in tua upna peeng nakpi langpan hi. Hih la pen tua creed sunga taang giatna ahi, “The Holy Catholic (Universal) Church; the Communion of Saints; He is the Head of the Body” a cihna mun tak bulphuh-a kiphuak ahi hi. Pawlpi kipumkhat nadingin a lutang ahi Zeisu Khazih Topa in nei-a, mihingte’ Laisiangtho khiatzia tuamtuam tungah kingak ding hi lo hi, ci-in Stone kiptak-in um hi.\nA sawt lo-in Great Britain buppi ah hih la kideih mahmah pah hi. Kampau tuamtuamin kitei-a, Latin pau nangawnin kiteikhia hi. Tua zawh kum nih khit ciangin upna thugilte kikum dingin Anglican bishopte London ah kikhawm uh a, Lambeth Conference kici hi. Tangthu-a minthang mahmah tua kikhopna sungah Stone’ phuah hih la, lapi-in kinei hi. La ngaih tampi a phuakpa a hihna tawh minthang mahmah a, ama’ phuah late tampi kikhen pahpha zawzen hi. Ama’ phuah la peuhmah a kigawmin bu 7 pha a, 1909 kuma kikhen a minthang mahmah Anglican hymnal Hymns Ancient and Modern labu a kibawl lai-in commitee ah kihel hi. La tampi a phuah hangin tuni donga kisa la hih bek mah om mai hi.\nSemuel John Stone pen England gam Whitmore, Staffordshire ah 1839 kumin suak hi. Oxford University pan sang a zawh ciangin pastor sem-a, a nuntak sungin London-a pawlpi nih bekbekah sem den hi. Tua lai-ah “mizawngte’ siapa” ci-in itna tawh kisam hi. London khuapi East End a mizawngte leh mi gentheite’ lakah nasem-a, “tua mite’ lakah kikhop nading mun nuam mahmah khat bawlsakin khuamial lakah khuavak tangsak hi” ci-in kiciamteh hi. Ama’ nuntakna pen kawk bang lo-a a siangtho mahmah khat hi a, a tasamte leh a thanemte hehpih den hi. Ahi zongin a upna kiptakin len tinten-a, upna maan lo peuhmah hangsan takin do vilvel hi. Tua hun lai-a kipan laang dinga kipan Laisiangtho up lohna Higher Criticism leh revolutionary philosophies-te peuhmah themkha beek mang lo hi. Pasian’ humuap Laisiangtho a upna ama’ adingin kicing hi. A laigelhte peuhmah “pasal cingtaak khat’ upna tawh khauhtak-a kigen thu, thuhilhna, thungetna, leh phatnate siamtak-a kiheekkhawm” hi ci-in kiciamteh hi.\nStone in hih la a phuah cil lai-in taang 7 pha hi. Tuhun ciangin tua taang 7 te lakah taang khatna, tang nihna, leh taang nganate bek kisa a, tuhun a kisa taang a nunungpen bel Stone’ phuah la taang gukna leh taang sagihna a gual masa 4 te kigawmkhawm ahi hi. Tu huna kisa nawn lo a taang thumna zong lunglut huai peuhmah hi.\nTo guide, sustain and cherish, is with her to the end;\nThough there be those that hate her, and false sons in her pale\nAgainst the foe or traitor she ever shall prevail.\nHih la a aw a phuak bel Samuel S. Wesley hi a, England gam London khuapi ah August 14, 1810 ni-a suak ahi hi. Charles Wesley’ tupa hi a, ama’ hun lai-in church musician minthangpen khat ahi hi. Kum 29 pha panin Oxford University pan Doctorate in Music degree ngah hi. La-aw tampi phuak hi. “Aurelia” kici hih la-aw bel Latin kama “kham” cihna “Aureus” pana kila ahi hi. “Jeresalem the Golden” (Kham Khuapi Jerusalem) kici la adinga kiphuak la-aw ahi hi. 1868 kumin Lambeth Conference ah Stone’ phuah lamal tawh kibulh hi.


url: =Zomite Ki-it Hunta :: ZOMI DAILY\nposted on 4 January 2015 at 6:00 pm Lomkholna: Article\nDear Kongit Ngaungau Zomi u le naute,\nTuni tuhun in Kawlgam gamvai (Politics) hun hong kilaih teh mi pawlkhat in muhkholhna omlopi in, deihbawl lametna tawh thu tampi nangaihsun khol pong mawk uha, gel loh ding gel kha in, sep loh ding hong sepsawm uh ciangin apiang dinga kilawmlo thu pawlkhat hongpiang a, zongh, hong pianglai ding hi.\nGen nop pi pen ahih leh, “Zosuan tate, kipumkhat mah lehangh, mi zah kipha nailo, iphak zawh nading inzong kum tampi kisam kimlai, bang hangin mi khat le nih’ hamphat na ding, thuneih nadinga ahanciam nate-uh telleh telloh helh a, buaipih sawm ihi hiam?” cih dotna ka neinuam hi.\nKawlgam kumpi luite le tulaitak asemlai (Dictatorship) te’ dan, i deih hetloh pen tuni-in ei mau’ sungah nungtasak ding ihi hiam? ZRO/ZRA te pen i mite hong khenthang ding hilo a, hong kaplum ding zong hilo-in, hong kipumkhat sak ding, hong lungmuangsak ding, hong bitsak dinga ineih ahihi. Daw Aung San Suu Kyi (NLD) in, agenngei thu khat zangei tek dingin hong lamen ing. Ama’ cihna ah, “Kapa ‘Aung San’ in, Kawlgam galkap (Myanmar Independence Army) a formed lai-in, mipi (Public) bit nading hi-in, mipite thatding le kapdinga anaphuh (Formed) hikei” acih kammalte tuni ZRA te’n a telsiam dinguh kalung gulhpha mahmah hi.\nKuki le Paite ki buaihun lai (1995-1998) kim in, upmawh thu tawh mawhna neilo-a kithat, Zo-Zou kampau sinsen sawmnga (50 peoples) bang om uha, tuni ciangdongin mawhmaina ngenlo banah akisap leh bawlsiat ding, mat le hen nangawn a sawmlai uh ahihi. Minam khat ihihna, koici lah sawm a hi dinguh hiam?\nZo min abulphuh minamte ihih manin, Lai le Chin in iki lonuamkei a, Zo suan tate ihihlam zong itheih mah bangin, manpha zong i satek hi. Bang hangin ZO zang nuamlo in Zo mi or Zomi tawh thau tawi-a ibulpi min ahi, Zo pen mansak sawm, thahlup sawm ihi hiam?\nTung Pasian’ bawl, ateltuam Isarael mite zong, Hitla in million tampi that mah leh, a ci manthan ding phallo banah, abawlsiate tuni-in, leitung tangthu (History) ah bang mahin ki thei nawn tuanlo uhi. Tel thei dingin, ka deih hi.\nTutung, India lamte UZO (United Zo Organization) Election tawh kisai in, ZAR te va Involved uh cih thu khawng peuh i zak ciangin, lungnop lohna thu tampi, i mite’ lungsim sungah honglut-a, mangngilh vat ding thu zong hilo hi.\nBang hang hiam cih leh, CNA/CNF te’n, Kawlgam lama i mi (Zomi) te, hong thah sak uh pen mi tamlualo himah taleh, tuni dong ilung kimlo in Chin acihnak uhleh kiza nuamlo in, kimulo zah dongin, vaphualihehna lian mahmah hi. Manipur State sunga ZRA te’ thah, Zou/Zo te pen mawhna nei lah hilo in, numei naupang peuh a hih uh banah, tuni ciangdong, mawh mah ungh, khut khial mah ungh, cinuamlo uha, min khawng peuh kisuhsawm lai cih pen, tunga Sian Mang in hong-awi kikeuh loding ahih manin a ci man nuam ihih kei buahleh kisik hun mahmah ta hi, cih zong deihsakna tawh hong theisak nuam kahihi.\nA tunga lai-atte pen, kidangbawlna, kituambawlna hilo zaw in, minamkhat, unaukhat, behkhat, phungkhat ihihlam iphawk dingleh, hongpai laiding hunte ah kipumkhat semsem ding deihna tawh kahong gelhkhiat ahih lam, Pasian min tawh ka kiciam hi.\n* Aki khen cinglopi kikhensawm dah ni.\n* Aki muhdah cinglopi kimudahsawm se kei ni.\n* Aki huattal cinglopi kihuat bawlse dah ni. i kisuh ding omlopi kisut sutse kei ni.\nKipumkhat ding lunggulhna tawh,\nDavid Thang Pau (Milun)\nPrevious: Thumaanna le Thumanna\nNext: Kum 2015… ABC tawh Lungngaihna


url: =A GINGKHIA LO LAIKUNG ~ TBC-Y\nA GINGKHIA LO LAIKUNG\nPosted on Tuesday, March 11, 2014by Siam Kim\nKilemna a piangsak mite in lungnuam akin a tuh khaici in hoihna le dikna a piangsak hi.\nAmerican Kumpi sem ngei Harry Truman in hih bangin thukhun nei hi: Hehna tawh a gelh laikhakte a sabuai tungah nai 24 sung vilvel koihphot hi. A lungsim a daih pian aa khak ding kilawm hi, ci-in a ngaihsut ciangin tua laikhak khak pan hi. A nuntakna a bei khit ciangin, ama’ dangbawm (drawer) sungah tua banga lai kikhaklo tampi omhi, kici hi.\nTulai nuntakna tawh ngaihsun lehang tua bang hehna pen minutes 24 sungin a daisak nuam tampi omkha ding hi. James in a laikhakna sungah leitungah leii kizatna hangin siatna lianpi tampi a pianna na pulaakkhia hi. “Kuamah in a leii kemzo kei” ci-in gelh hi. “Tua in gitlohna tawh kidimin, gu bangin khauh hi” (3:8) zong ci hi.\nMi i gensiat ciang ahih keileh i heh ciang, Pasian’ hong deihna lampi panin a pial ihihna i kitheih ding thupi hi. I leii, i laikung, i computer keyboardte mahmah zong Pasian’ hong piak lungdamna a khaktan kha ahih ding kingaihsun ding hihang. I paukhiat ciangin picinna neilo mihingte ihih manin i thanemna bekbek i kimu-a, i kigensia tek hi.\nKhris in na lianpi hong sepna amu ding i hanciam ciang, thu dang ngaihsun masa lo-in i leii mahmah kemcing masa dih ni. Nang na kep keileh, midang in hong keppih tuanlo ding hi. Nang pahtawi maw, gensia? – Randy Kilgore\nTopa hong huh in, midangte a susia ding hilozaw-in a thapia ding hong hithei sak in. Mite’ hoihna hong musiamsak inla,tua bang ka sep uh ciangin nangma nasem-in na gam a taangzai sakte hong hisak den ta in.\nAmuk cingzo-in, aleii a kikemzote a nuntakna lauhuaina pan a kikemzo ahi hi. --Paunak 21:23


url: =Tedim Myone thuthang tuamtuam & Htoo Ee Lin thong khakhat kiading :: ZOMI DAILY\nposted on 31 January 2018 at 11:42 pm Lomkholna: News, Sawltak, Zomi\n1) Tedim Myone, Mualbeem leh Leidawh kikal ah Bangali te kiman\n30/1/2018 ni-in Tedim gamhuam Mualbeem leh Leidawh kikal mi (4) kiman cihthu kiza hi. Kumpi lam ten thudotna bawlna te ah kampau kilet theih lohna tawh thusit theih om loh Bengali te hi ci in ciamteh uh hi.\nHih mi (4) te pen numei (3) leh pasal (1) te hi aa, alamlak Kalaymyo Pinkhonegyi khua aa ateng ahi Za Biak Lian leh Hrin Za Kam te hi aa avekpi aa akiman mi (6) hi in amau te nung ah mi (2) omlai ci-in Tedim SB pa in Zingsol tanute tung onggen hi.\nAkiman mi (6) te azanzan in Falam khua kipuak cihthu kiza hi.\nAbeisa kum te ah zong Rih – Tedim – Kawlpi tawn in gamdang mi te Kawlzang khuapi te a puaksim te kiman thei zel hi. CS Mung/ Zingsol\n2) Tedim, Leilum lampi kikekding\nLeilum E.B.C Biakinn pam, Pa Thawn te inn gei paisukna lampineu pen mawtaw pai theihnading in, kibawl ding ci’n thunei ten vaihawm uh hi. Zing leh thai ciang JCB in ziksuk pah lel ding hi. Tedim Municipal\n3) Khuadam ding mahhi\nGawmual nuai tengah vuk kang phiupheu teng nitak khuazin dong nangawn tuisuak gai zo nailo. Mihing ten khualkhal huih nung hiauhiau ciang omdanding mel theilo sunkimlaitak solkhapi khawng en in, nuiveva thei uh hi. Ahi zong phalbi vuk in, awlmah selo hi. Khuakhal huih leh Phalbi vuk kua thahat zaw cih a ki tanglaitak huh ahi hi. Tedim Municipal\nLasiam minthang Htoo Ee Lin thong khakhat kiading in thu kipia\nMyanmar gamsung ah lasiam in aminthang khat ahi Htoo Ee Lin pen Yangon, Dagon Myone Court te’n thong khakhat akiading in thupia uh cih Mizzima pan kiza hi.\nMore: Htoo Ee Lin in ka lawmngaihnu Nu Nu Mang pen akamsia hi ci\nLasian Htoo Ee Lin leh Cobra tepen abeisa kha 7 hunlaipek akipan thu kibawl in, thusitna athuak toto uh ahihi. Cobra pen suakta in, Htoo Ee Lin pen khakhat thong kiading in Yangon Myone thukhenpi te’n thu apia uh ahihi. Sawltak #zomidaily\nPrevious: Singapore City Harvest pawlpisum phengzat vaitawh akiman makai te thukhenna kinei tading\nNext: Tedim ah namgimtui zuaknading amun kihawmsak


url: =ZYA le ZCRC zinna Report ~ Lian Tuang :: ZOMI DAILY\nposted on 31 August 2020 at 9:32 pm Lomkholna: Liantuang, News, Zomi\n1) Tedim zato vai, mei vai, tui vaite tawh kisai gam makaipite kamciamsa tuamtuamte amanlang theithei in ong taksuak zawh nadingin khat vei tawsawn kik ding\n2) COVID-19 vai ah Cikha siavuan/mahte, kumpi nasemte, khangnote le mipi mahmah in bit takin ma a pan manin tuni ciang dong India lam pan natna ong kizel lo banah amaute thasanna hangin Zogam bek hilo Myanma gambup nangawn abit sak ahi hi kici thei hi. Hih zah a thupi nasemte agim atawlte va hopihin va kimuhpih limlim ding\n3) Amaute nasepna a thupit zia mipi theih ding le amau mahmah in kitel semsem in a angtan semsem na dingin hanciam dih ni cih ngiahsutna tawh Cikha pai ding kigel hi. Mawtaw nih tawh mi 9 kipai hi.\nTedim le Tonzang ah hun zatna\n29/8/20 9:00 am ZYA Hq Kawlpi pan kidingkhia hi. 12:00pm in Tedim tungin ZYA Tedim in zingan ong vak hi.\n1:15 pm in TYF zum ah Tedim CSO makaite tawh COVID-19 hun sung nasepna le mailam kalsuanzia ding kamkupna kinei hi.\n3:30-4:30 pm sung IPRD Tedim zum ah Chin Resourse Centre ( CRC ) le IPRD mapan khopna tawh a tolhkik (second wave) COVID-19 ading cih thulu tawh kamkupna kinei hi.\nTua hun sungah Tedim Siavuanpi pa,Tedim AD, TYF GS le ZCRC pan President kihel hi. Hih hun sungah ICU vai, zatopi vai, tui vai, mei vai te COVID-19 tawh kizomin nakpi in kigen hi. Live zong kikhah hi.\nTua khit ciangin siavuanpi pa makaihna tawh zatopi ah kihawh hi. Positive kikemte vehna le thungetsakna zong kinei thei hi. 6:00 pm in Tonzang ah kipaito hi.\n8:30-11:00 pm in ZYA Tongzang, ZYA Tuitum, ZYA Tungtuang te tawh ZYA Tonzang Secretary Pu pu Thang innpi ah COVID-19 vai, ZYA mailam kalsuanzia ding vai kamkupna thupi takin kinei hi. Pu pu Thang inn ah nuam takin kitawlnga hi.\nCikha hun zatna\n30/8/20 (6:00 AM) Tonzang pan dingkhia in Mualkawi khua ZYA phual ah kiallap kizang in makaite tawh holimna kinei thei hi. 10:00 AM in Cikha kitung hi.\nZingan nek khit phet in ZOLAWKTA hall ah khua sung makaite le Cikha kim a ZYA makaite, Cikha siavuanpipa le Cikha Myo-uk pa kimuh khopna kinei hi.\nZCRC panin COVID-19 vai ah hangsan tak le citak takin amapang Cikha a om a kuama peuh tungah zahtakna thupitak kigen a, FQ ading van kisamte piakna kinei hi.\nSiavuanpipa le Myo-uk pa in amau nasepzia a hanciamzia a thasanzia le a hamsatziate banah mailam kalsuanzia ding cih thu tampi suakta takin gen ziahziah in nuam kisa mahmah hi.\nTua khit ciangin siavuanpipa le Cikha Myo-uk pa, ZYA Cikha makaipipa, zoto siamahpinu le ZRCR pan President tawh Cikha IPRD zum ah kamkupna khat kinei leuleu hi.\nNews tuamtuamah akizang thei dingin vedio record lim tak kibawl a asawt loin ong kikhah ding hi. Chin Resourse Centre ( CRC ), IPRD Cikha le ZCRC mapan khopna khat mah ahi hi.\nTua hun sungmah in Zolawkta hall ah ZYA mailam kalsuanzia kikupna nakpi takin kinei hi.\n4:00 PM in Cikha pan ciah kik in Tuikhiang ah Tuikhiang Khua upa le ZYA te tawh kimu in nitak an kizang khawm hi. Tuikhiang pan meide in kipai suk hi. Kawlpi zankim (12:00 ) in kitung kik hi.\nI gelna bangin lem toto ahih manin I Pa Pasian tungah i lungdam mahmah hi. Khualzinna ding in sun an ong guan Pu Pau Lun ( Minister ) le Pu Vum Nang tungah lungdam mahmah hi.\nKhualzinna ding mawtaw phal takin ong zang sak U Gopu le ZYA makaite tungah lungdam mahmah hi.\nCikha a piakding van kisam khempeuh ong piakhai U Gopu le U khupboih tungah lungdam mahmah hi.\nAma inn ah khualum le tawldam takin zin ong tung sak ZYA Tonzang Secretary Pu pu Thang tungah lungdam mahmah hi.\nAn ong vak 1) ZYA Tedim 2) ZYA Tonzang 3)ZYA Cikha 4) ZYA Tuikhiang 5) ZYA Mualkawi te tungah lungdam mahmah hi. Pa Liantuang (President, Zomi COVID-19 Response Committee (ZCRC) August 31, 2020\nPrevious: White House pan theihhuai leh tulai US thutuamtuam (August 28)\nNext: Thuthak tomkim ~ The Tedim Post (31 Aug)